text:
WILLEMSTAD – Un kaso tipiko di “karga awa den makutu…” of manera makamba ta bisa “…water naar de zee dragen… ta loke un Polis ku a haña un kondena di prizon kondishonal a hasi, pasobra e medida disciplinario no a perhudiké absolutamente den su salario di fin di luna, pero asina mes el a hiba Gobiernu Corte dos biaha te ku Korte a konklui ku resultado dje kaso no ta karni ni piská, pasobra e no a produsi ni benefisio ¡ ni perwisio.
E uniko perwisio ku e por a sinti ta e hecho ku e mester a paga abogado, pasobra esei sí Gobiernu no ta paga pe i tampoko a kobr’é pa uso di abogado pa representá Gobiernu.
Korte di Hustisia a yega na konklushon ku e Polis no tabatin nada di gana ku e prosesonan aki, pasobra na momento ku a bah’é di rango di Hoofdagent pa agente ya kaba el a bira hoofdagent atrobe.
E kaso a bin dilanti den Korte di Hustisia dia 18 di maart i dos siman despues e tribunal a dikta nan veredikto simpel.
E tribunal a splika ku e Polis tabata envolvi den insidente bou di ora di trabou dos biaha dia 27 di september 2015 i atrobe dia 10 di october dje mesun aña.
Pe mal komportashon aki Corte den promé instansia na Kòrsou a kondené na un kastigu di prizon di seis luna kondishonal ku e no mester a sinta i un periodo di prueba di 3 aña i 240 ora di trabou fòrsá plus paga daño perwisio.
Teniendo un rekòrt asina dia 30 di ougustus el a faya ku su deber i Korte di amtenar a bah’é di rango di Hoofdagent pa Agente pero no a mishi ku su salario.
Despues di un aña el a haña su rango di Hoofdagent bèk. Kualke hende lo a bisa “Caso Cerrado” pero no e Polis aki pasobra el a sigi apelá.
Dado momento Korte di Hustisia mes a puntra ta ki sentido tin pa e sigi prosedé, pasobra e no ta bai atras ni dilanti i pa papia di kuestion di prinsipio no ta motibu pa hiba un proseso den Korte di Hustisia.
El a pretende ku durante e periodo ku e tabata agente bèk, el a keda firma verbal i su ‘epauletnan’ komo Hoofdagent loke por resultá den represaya.
Pero loke mas a molestiá e Polis ta ku nan no ta yam’é pa forma parti di Team di Aresto. Pa Hues esei no tabata motibu pa dikta veredikto i nan a deklará ku su apelashon no ta atmisibel.


c: text/html

text:
BIJBEL TA CAMBIA BIDA DI HENDE
Mi A Faya Hopi Biaha Prome cu Mi A Logra
NACI NA AÑA: 1953
PAIS NATAL: AUSTRALIA
SU PASADO: ADICTO NA PORNOGRAFIA
MI PASADO:
Na 1949, mi tata a emigra di Alemania pa Australia. El a bay busca trabou den un area di mina y industria cu ta genera coriente, anto a bay biba den un cunucu na Victoria. Eynan el a casa cu mi mama, y mi a nace na 1953.
Un par di aña despues, mi mama a tuma un curso di Bijbel cerca e testigonan di Jehova. Debi na esey, el a lanta mi segun e siñansanan di Bijbel. Pero, mi tata no tabata kier sa nada di ningun religion. El a bira violento, y mi mama tabatin miedo di dje. Pero toch mi mama a sigui cu su estudio di Bijbel den secreto y a bin stima siñansanan biblico. Ora mi tata no tabata na cas, mi mama tabata siña ami cu mi ruman muher e cosnan cu e tabata siña. E tabata conta nos di e futuro paradijs y con nos por ta feliz si nos aplica normanan biblico.— Salmo 37:10, 29; Isaias 48:17.
Cu 18 aña di edad, mi a haya mi obliga ta bay for di cas debi cu mi tata tabata hopi violento. Aunke mi tabata kere loke mi mama tabata siña mi for di Bijbel, mi no a balora e siñansanan y no a aplica nan den mi bida. M’a cuminsa traha como electricien na un mina di carbon. Cu mi 20 aña m’a casa. Nos prome yiu muher a nace tres aña despues, y esey a pone mi pensa atrobe riba kico tabata importante den mi bida. Mi tabata sa cu Bijbel por a yuda nos famia, pues m’a cuminsa un curso di Bijbel cu testigonan di Jehova. Pero mi casa tabata hopi contra. Ora m’a bishita un di nan reunionnan, mi casa a duna mi un ultimatum: sea stop mi estudio di Bijbel of bay for di cas. M’a sinti cu mi no por a haci nada, m’a cede na su exigencia anto separa mi mes for di e Testigonan. Despues mi a lamenta cu mi no a para pa loke mi tabata sa cu ta corecto.
Un dia, mi coleganan di trabou a introduci mi na pornografia. Tabata algo excitante pero na mes momento repugnante, y m’a sinti mi sumamente culpabel. Ora m’a corda loke m’a siña for di Bijbel, m’a echt kere cu Dios lo a castiga mi. Pero mas mi tabata wak potretnan inmoral, mas mi actitud pa cu pornografia a cambia. Cu tempo mi a bira adicto na dje.
Durante e 20 añanan cu a sigui, m’a drif bay mas y mas leu for di e normanan cu mi mama a purba di siña mi. Mi comportacion tabata refleha loke mi tabata hinca den mi mente. Mi manera di papia y chistenan tabata vulgar. Mi a haya un punto di bista troci di sex. Aunke mi tabata biba ainda cu mi casa, mi tabatin otro hende muher. Un dia mi a wak mi mes den spiel y m’a pensa: Mi no gusta bo. En bes di tin respet propio, mi a cuminsa odia mi mes.
Mi matrimonio a fracasa, y mi bida a cay den otro. E ora ey mi a haci oracion na Jehova cu henter mi curason. Aunke 20 aña a pasa, m’a bolbe cuminsa cu mi estudio di Bijbel. Ya pa e tempo ey, mi tata a fayece y mi mama a batisa como un testigo di Jehova.
BIJBEL A CAMBIA MI BIDA:
Tabatin un diferencia hopi grandi entre e manera cu mi tabata hiba mi biba y e normanan di Bijbel. Pero e biaha aki mi tabata determina pa haya e paz mental cu Bijbel ta priminti. M’a dicidi di drecha mi vocabulario y domina mi rabia. Mi a dicidi tambe di bandona mi bida inmoral, stop di hunga wega di placa, bebe di mas y horta mi doño di trabou.
Mi coleganan di trabou no por a compronde dicon mi tabata kier haci cambionan drastico asina. Pa tres aña largo nan a purba di provoca mi pa mi bay bek na mi manera di haci di antes. Si mi a comete un fayo, manera grita, rabia of bisa un palabra malo, nan tabata grita: “Aha! E Joe di antes ta bek.” E palabranan ey tabata haci mi hopi dolor. Hopi bes mi a sinti cu mi a fracasa.
Mi luga di trabou tabata pesta cu pornografia, tanto electronico como imprimi. Hopi biaha, mi coleganan tabata manda potretnan erotico pa mi via computer, manera mi tabata haci antes. Mi tabata purba di vence mi adiccion, pero nan tabata determina pa pone mi faya. Mi a busca yudansa y animacion cerca e Testigo cu tabata studia Bijbel cu mi. El a scucha mi cu pasenshi segun cu mi tabata desahoga mi mes cerca dje. El a uza textonan specifico di Bijbel pa mustra mi con mi por lucha contra mi adiccion, y el a anima mi pa sigui busca Jehova su yudansa mediante oracion.—Salmo 119:37.
Un dia mi a yama mi coleganan pa un reunion. Ora nan a bin, mi a bisa nan pa duna dos di nos coleganan cu tabata alcoholico cerbes. Tur e coleganan a grita y protesta, bisando: “Bo no por haci e cos ey. Nan tin problema cu adiccion.” Mi a responde: “Si, wel ami tambe.” Desde e dia ey padilanti, nan a reconoce cu mi tabata lucha contra mi adiccion na pornografia, y nan no a pone presion mas riba mi.
Cu tempo y cu hopi yudansa di Jehova, mi a logra vence mi adiccion. Na 1999, mi a batisa como testigo di Jehova, agradecido cu mi a haya un chens mas pa hiba un bida decente y feliz.
Awor mi ta compronde dicon Jehova ta odia loke mi tabata stima pa asina tanto tempo. Como un Tata cu ta stima nos, e tabata kier proteha mi di e dañonan cu pornografia ta causa. Ta net manera Proverbionan 3:5 y 6 ta bisa: “Confia den SEÑOR cu henter bo curason, y no depende riba bo mes comprondemento. Den tur bo camindanan reconoc’e, y e lo dirigi bo bereanan.” E normanan di Bijbel no solamente ta proteha nos, sino tambe ta yuda nos haya exito den bida.—Salmo 1:1-3.
E BENEFICIONAN:
Den pasado, mi tabata disgusta cu mi mes, pero awor mi tin respet propio y paz mental. Mi ta hiba un bida limpi, y mi ta sinti cu mi tin Jehova su apoyo y pordon. Na 2000, mi a casa cu Karolin, un bunita Testigo cu ta stima Jehova mes tanto cu mi. Den nos cas ta reina paz. Ta un gran privilegio pa forma parti di un hermandad mundial cu ta caracterisa pa amor y pureza moral.

robotstxt: allowed

filter: keep


text:
“Señor ta mi wardador, min’tin falta di nada; Den cunucu di yerba berde, E ta pone mi sosega. E ta hiba mi na awa tranquil, pa mi bolbe hanja forsa. Salmo 23:1,2,3.
Cu inmenso dolor na nos curason, nos ta anuncia fayecimento di:
Andres F. Wever
Cariñosamente yama: “Dechi”
*30-05-1940… – +21-09-2017
Acto di entiero ta tuma lugar Diaranson 27 September 2017 pa 11or di mainta na Ad Patres Funeral Home y despues saliendo pa Santana Central na Sabana Basora. Nos defunto stima “Dechi” lo ta reposa for di 9or di mainta na Ad Patres.
Adres pa condolencia: Ad Patres Funeral Home, Diamars 26 September 2017 for di 7:00 pm pa 9:00 pm
Staff y personal di Ad Patres funeral home ta extende nos mas sincero condolencia na famia di e fayecido.


text:
Ta Dios Su Falta Cu Nos Ta Sufri?
E contesta cu Bijbel ta duna
Bijbel ta contesta bon cla cu no! Sufrimento nunca tabata parti di Jehova Dios su proposito pa humanidad. Loke a pasa ta cu nos prome mayornan a rebeldia contra Dios su gobernacion y a scoge pa nan mes dicidi kico ta bon y malo. Nan a bira lomba pa Dios y a sufri e consecuencianan.
Awe nos ta experencia e efectonan di nan mal decision. Pues, Dios di niun manera ta esun cu ta causa sufrimento.
Pesey Bijbel ta bisa: “Ora un hende ta pasa den prueba, e no mester bisa: ‘Dios ta pone mi na prueba.’ Pasobra ningun hende no por pone Dios na prueba cu cos malo, y e mes tampoco no ta pone ningun hende na prueba cu cos malo.” (Santiago 1:13) Tur hende por haya nan cu sufrimento, hasta esnan cu tin Dios su aprobacion.


text:
MEDINA – E pareha biyonario Bill y Melinda Gates a anuncia dialuna den un declaracion conhunto cu despues di 27 aña, nan lo divorcia. Nan tin 3 yiu y ta balora na 130 biyon dollar Mericano. Nan lo sigui traha hunto cu e fundacion cu nan a lanta, pero no ta kere cu nan lo por crece mas como pareha den e siguiente fase di nan bida. Nan a cuminsa date na 1987 despues di un show di computer, y despues Melinda a bay traha pa Microsoft, e compania cu Bill a funda. Nan a casa 1 di januari 1994, y Melinda a bandona e compania na 1996 pa enfoca riba e yiunan. Ambos ta conoci pa nan actonan filantropico unda cu a haci donacion di mas di 28 biyon den 2014. E fundacion mes The Bill & Melinda Foundation nan a funda na 2000. E ultimo pareha biyonario cu a divorcia tabata e pareha Bezos, unda cu despues di e divorcio, e casa a bira e muher mas rico di mundo. No ta conoci si esaki lo bira e caso aki tambe den e divorcio aki.
BERLIN – E compania farmaceutico Aleman BioNTech a logra aumenta su entrada den e prome cuartal di e aña enormemente, debi na e benta di vacuna contra Coronavirus. Entre januari y maart di e aña aki, nan a haya un entrada di 2 biyon euro, cu ta mucho mas cu e 28 miyon euro cu nan a logra den e mesun periodo di aña pasa. Asina e compania a informa awe. Hunto cu Pfizer, nan a desaroya e vacuna cu ya caba a produci 350 miyon dosis. E vacuna ta e prome producto cu BioNTech a produci riba mercado y ta premira cu lo por traha casi 3 biyon. Esey lo genera un 12.4 biyon euro na entrada e aña aki.
BEIJING – Parti di un cohete espacial grandisimo ta den su proceso di re-entrada pa planeta tera, den un forma no controla y por cay unda cu ta na mundo. Ta trata di e cohete Heavenly Harmony cu ta un cohete tipo Long March 5B. Parti di e cohete, lo por keda intacto durante su re-entrada den orbita di tera, y cay mas probablemente den laman, ya cu= 70% di planeta tera ta awa. Pues e chens pa e cay riba un parti pobla, y haci hopi daño no ta grandi. Ta corda e tempo na 1979 ora cu e laboratorio especial Sky Lab a haci su re-entrada bek y cu mayoria di e partinan intacto a cay den laman pero varios parti a cay riba partinan di Australia. Den e caso actual, e largura di e cohete actual ta 30 meter.
SANTO DOMINGO – E asina yama Dirección Nacional de Control de Drogas (DNCD) ta en busca di entre 6 pa 8 persona procedente di Aruba, Venezuela y Republica Dominicana cu tabata responsabel pa un cargamento di 897 paki di cocaine cu a keda intercepta. Tabata diabierna ultimo cu DNCD a realisa un operacion na un parti di e isla Dominicano, (costa di municipio di Bani, Provincia Peravia, unda cu nan a pone man riba e droga.
BRUSELAS – Mas y mas pais ta indroduciendo un pasaporte di vacuna, un muestra cu ciudadanonan por prueba cu nan ta vacuna contra Covid19, recientemente a test negativo of a keda completamente recupera y ta immune. Cu un pasaporte asina miyones di persona por bay haci compras, come of biaha pa exterior. Awe Parlamento Europeo ta debate riba un tipo di documento asina. Ta premira cu pa fin di mei, Europa lo por aproba un certificado pa Covid19 y introduci esaki tambe. Mientrastanto varios pais a inicia cu e proceso di presenta nan propio pasaporte di vacuna y otro certificado, tanto digital como papel. Y tur e documentonan aki ta varia di otro.
MINNESOTA – E ex agente policial Mericano Derek Chauvin a wordo haya culpable di tur tres cargo di asesinato di e homber George Floyd. Tabata na mei di aña pasa cu durante un aresto di Floyd pa Chauvin, e ultimo a sinta riba su nek pa 8 minuut cu a causa un situacion cu a conduci finalmente na morto di Floyd. Un grupo di hurado a manda e sentencia di asesinato, y tambe homicidio den di segundo grado. Mesora a pidi pa revoca e fiansa cu tabata mantene Chauvin liber temporalmente for di October di aña pasa, y a sake di corte geboei. E lo keda encarcela te ora cu huez dicidi e sentencia final otro luna. E caso aki a hala atencion mundial mirando cu ta trata di un homber blanco cu a mata un homber di color. Y den pasado ora cu e sentencia tabata na fabor di e persona di color blanco, e tabata creando chaos y protesta. Den e caso aki, e sentencia a faborece e persona fayeci cu a pone cu esaki lo no mester crea problema.
HAVANA — Raul Castro a bisa diabierna cu e ta retira como hefe di Partido Comunissta di Cuba, terminando un era di liderasgo formal cu a cuminsa ora cu e y su ruman Fidel a cuminsa cu e revolucion na 1959. Asina Agencia di Prensa (AP) a raporta diabierna. Castro a declara esaki diabierna durante e di 8 congreso di e partido, e unico permiti riba e isla. Castro no a bisa ken e ta endorsa pa reemplase pero el a indica caba cu e control por bay pa e presidente actual Miguel Diaz-Canel, cu a reemplase na 2018.


text:
Tur dia mucha ta siña algo nobo. Tambe ora nan ta na cas. Si bo yiu yuda bo traha cuki, e ta siña midi y con pa mescla mansa. Si cura di cas ta yen di mata, e ta mira parha, barbulet y hopi insecto. Tin diferente manera cu bo por percura pa momento di siña por tuma luga cu regularidad. Mirando e situacion actualmente cu e pandemia, aki tin algun idea leuk y educativo cu por wordo haci cu bo famia na cas mes:
- Resolve problema: haci pregunta interesante.
Pone un pregunta den cushina riba un borchi chikito of papel grandi. Esaki bo ta haci cada tanto dia. Por ehempel, bo ta scirbi “Cua blachi di cua mata tin e forma aki?” y bo ta pinta e forma di e blachi. Of bo ta puntra “Cuanto cero (0) tin den 1 miyon?”. Bo ta duna esun cu sa e contesta bon algo chikito. Bo por busca pregunta den buki, via noticia, riba internet, etc.
- Traha un snack di “Rekenen”.
Mucha ta corda cos mas lihe ora nan purba of mishi cu nan. Corta fruta cu bo yiunan gusta den mita, 3 of 4 pida y si por den 10 pida. Duna nan un pida y laga nan rey si ta un ¼ nan ta comiendo of no. Y sigi vari’e.
- Creatividad: traha un caha di idea.
Hopi biaha mucha tin tremendo idea y no sa kico pa haci cu nan. Laga bo yiunan traha un caha cu un spleet manera spaarpot. Den e caha tur hende den cas por tira nan idea aden. Asina bo ta laga bo yiunan sa cuanto bo ta balora nan pensamento creativo. Bo por check e caha tur dia y si bo haya algo reacciona cu entusiasmo. Y si no, anima bo yiunan pa pone nan idea den e caha. Topiconan di idea por ta e.o. riba cuminda pa prepara, cua Actividad por wordo haci durante vakantie, unda pa bay diadomingo, solucion pa un problema of ora tin un malcontento den cas. Por habri e caha un bes pa siman y hunto repasa e ideanan.
- Hunga diccionario.
Un miembro di famia (hungado nr. 1) ta lesa for di un diccionario diferente palabra cu ta straño pa e otronan tende. E ta scohe un palabra, ta mencion’e na bos halto y ta scribi su nificacion riba un papel, pero e otronan no mag di wak su papel. E otro miembrona di famia ta pensa riba posibel nificacion di e palabra y ta scirbi esaki riba nan papel. Hungador nr. 1 ta recohe e papelnan y ta lesa duro loke tin scirbi, incluso esun di dje. E otronan mester bisa awor cua ta e nificacion corecto.
- Naturalesa: traha un cas di fruminga.
Cu esaki bo famia por wak fruminganan di cerca y mira con duro nan ta traha pa coba un pasada y yega na cuminda. Pone un baki chikito di plastic den un baki mas grandi. Yena e espacio entre e dos bakinan cu tera te na rand. Muha un pida spons y pon’e den e baki mas chikito. Pone eyden tambe poco stropi. For di den e tera bo ta colga algun hilo fini cu ta bai cai den e baki chikito. Asina e fruminganan por yega na e cuminda y e awa. Busca algun fruminga door di pone tiki stropi riba pida papel y pone esaki abou. Ora bo haya un grupo di fruminga bo ta pone e papel cu nan ariba den e baki. Ta tapa e baki cu plastic wrap of waxpaper y traha algun buraco chikito. Want’e cu un elastiek. Awor tapa e bakinan completo cu un papel preto pa e fruminganan keda den scur y want’e tambe cu elastiek. E baki chikito a bira nan cas. Un par di dia despues bo ta kita e papel y boso lo mira loke e fruminganan a haci. Laga e fruminganan liber ora caba cu e observacion.
- Stimula sentido.
Bo yiu ta pidi bo atencion mientras bo ta cushina? Puntr’e un rato pa sera su wowonan y bisa con yama e diferente specerij cu e ta hole. Bo por cuminsa cu lag’e hole esnan mas conoci manera siboyo, conoflok. Despues bai pa kaneel, ginger, menta, oregano, etc. Y di mes peper no.
- Geografia: perspectiva global.
Lanta interes di bo yiunan pa geografia door tin un mapa di mundo of un globo na un luga central den cas. Nan lo familiarisa cu nomber y lugar unda diferente pais na mundo y cuidadnan ta. Tambe nan lo por mustra bo di unda algo ta bin. P.e. ora di haci compra, laga nan wak di unda e productonan ta bin y mustra e pais. E productonan por ta comestible, paña y coi hunga, etc.
- Traha frasenan gracioso.
Hasta mucha cu ta kere cu nan no ta gusta scirbi lo gusta e siguiente wega. Duna tur miembro di famia un sker, papel sin liña, un stick di lijm y papel di corant. Pidi nan pa corta palabra of frasenan cu nan ta mira den letra grandi y traha frasenan pret. Mas straño, mas pret, mas miho. Ora tur caba ta lesa nan pa e otronan tende.
Asina bo mes por varia e diferente ideanan menciona aki segun e custumbernan di cas.
Fuente: Family Fun.
Pa mas informacion riba educacion por acerca Fundacion Pa Nos Muchanan na Cumana 2,
tel. 5834247/5880856, e-mail: info@fpnm.aw y website: www.fpnm.aw


text:
Peskeria
Ministerio di LNV ta responsabel pa un bon maneho di peskeria den e zona ekonómiko eksklusivo (EEZ) rònt di e islanan i huntu ku e gobièrnunan insular tin e responsabilidat pa e awanan teritorial.
Pa mihó sinkronisá e kapasidat di kohida i e posibilidatnan di kohida, ta investigá si tin nesesidat di medidanan èkstra. Esaki ta sosodé a base di un inventarisashon di e kantidat di piská, e piskadónan i e barkunan di peskeria, ku a ehekutá pa Boneiru, Sint Eustatius i Sababank. Medidanan por ehèmpel ta e registrashon i entrega di pèrmit pa piska.
Tambe ta tuma medidanan pa terser partidonan no por usa e islanan komo lugá di transbordo pa buní ku a piska ilegalmente. E minister ta haña konseho pa esaki di e Komishon di Peskeria BES, ku ta konsistí di representantenan di kada un di e tres islanan, plùs un presidente independiente, ku ta evaluá e petishonnan pa pèrmit di peskeria.
Na maneho di Peskeria ta kolaborá tambe ku e otro paisnan den Reino den Área Karibense, via un Memorandum of Agreement (MoA, Memorándùm di Akuerdo). Ku eksepshon di e islanan di Hulanda Karibense, Hulanda i Kòrsou tambe a firma e MoA aki. Aruba i Sint Maarten a indiká ku nan tambe ke firma. Bou di e MoA aki un komishon ku ta konsistí di representante di kada un di e islanan i paisnan ku a firma ta konsehá tokante e maneho di e biodiversidat marino i peskeria den awanan di EEZ i e Awanan Teritorial rònt di e islanan.
Lei i regla
Maneho di peskeria ta reglá den e Lei di Peskeria BES i e Desishon di Peskeria BES. Bou di e legislashon aki tur boto mas grandi ku 12 meter di largura mester di un pèrmit pa piska. Pafó di e Awanan Teritorial di e islanan boto mas chikí tambe mester di un pèrmit pa piska. E Komishon di Peskeria BES ta trata e petishonnan pa pèrmit pa piska. Por entregá e petishonnan via e miembro di e Komishon di Peskeria BES di e isla konserní.
Banda di e deber di pèrmit, e Lei di Peskeria BES i e Desishon di Peskeria BES ta regla tambe e partikularidatnan di e material ku tin mag di piska kuné i ta stipulá regla pa e tamañonan mínimo di sierto tipo di piská.
E diferente islanan den un kantidat di kaso a stipulá reglanan adishonal pa peskeria den parkenan marino. Ademas nan a pidi minister pa via un AmvB (Medida General di Gobièrnu) pone reglanan spesífiko pa e awanan teritorial di kada isla.
Na 2017 LNV a duna òrdu pa un evaluashon riguroso di e struktura di e reglanan di peskeria pa identifiká fayonan eventual i buska konekshon ku e reglanan regional di peskeria. For di esaki lo formulá un propósito pa adaptá e reglanan.
E 'Visserijcommissie BES'(Komishon di Peska BES) ta deliberá tokante di tur kasonan manera esaki i ta reuní dos biaha pa aña.Por haña un relato di e reunion aki, abou riba e pagina aki.


text:
WILLEMSTAD.- SEHOS, St. Elisabeth Hospital a indiká di no ta bai duna ningun reakshon riba notisianan den prensa riba un siruhano, pero ta warda riba un “External Audit” ku lo ser hasi.
SEHOS ta indiká ku: ”en konekshon ku e notisianan ku últimamente ta sirkulando den medionan di prensa tokante siruhano na Hospital St. Elisabeth, Gerensia ta informá lo siguiente: Gerensia di Hospital St. Elisabeth ta ehekutando un “External Audit” i den ekspektativa di e resultadonan i pa por garantisá e integridat di e “Audit” aki gerensia lo no duna un deklarashon”. Sí por informá ku for di 16 di yanüari 2017 tin un siruhano èkstra pa reforsá e tim den hòspital temporalmente. Pronto un di dos siruhano tambe lo bini for di eksterior.
Finalmente SEHOS ta bisa ku di e forma aki gerensia di hospital ta garantisá kontinuidat i kalidat di kuido. For di djaweps a surgi un notisia den prensa di St. Maarten ku lo a pone un siruhano riba non-aktif i ku ta trata aki di dr. Patrick Fa Si Oen, pasombra e dòkter lo ta trahando ya pa 14 aña kaba sin ta registrá komo siruhano na Bèlgika òf Ulanda. Tambe ku pa hasi “audit” den kaso aki i otro kasonan di dòkternan ku lo a “faya”, dos hende for di Ulanda lo yega pa hasi un e oudit. Tambe e medio a indiká ku direktor médiko na Sehos dr. Scheper no a atendé ku nan na telefòn, pero un hende ku a identifiká su mes komo ruman dje dòkter.
E historia aki tabata ampliamente i dr. Fa Si Oen a desmentí e notisia. El a bisa di no ta suspendé di su funshon. I ta traha normal na SEHOS. Tambe e dòkter lo a sigurá prensa ku nada di loke e medio di St. Maarten a trese dilanti ta bèrdat. Pero si e ta bisa di lo haña dos siman di tempu pa inskribí su mes ofisialmente den registro di spesialista na Ulanda i Bèlgika. El a traha tantu na Ulanda komo na Bèlgika. Esei el a akordá djaweps último ku gerensia di SEHOS. Tambe e dòkter a indiká di tin tur papelnan na òrdu pa ehersé su funshon ku el a bin ta hasi for di 2003 na Kòrsou. Pues ta di spera e “external audit” tuma lugá riba e kaso aki, i tur otro kasonan andando ku tin.
Bron: Extra


text:
Durante e reunion di dia 8 di februari2018, e Comite di Maneho Monetario (CMM) di Banco Central di Aruba (BCA) a dicidi pa aumenta e porcentahe actual di e tasa di e “reserve requirement” di11,0 porciento te 12,0 porciento y pa mantene e “advance rate” na 1,0 porciento, despues di a evalua e datonan economico y monetario mas recien. E decision aki ta drenta na vigor desde 1 di mei 2019.
E decision aki a sigui despues di analisa e datonan di mas recien ariba economia y e situacion monetario, y locual ta premira riba termino mediano. Mientras cu actualmente e nivel di reservanan internacional di Aruba ta riba e nivel rekeri pa BCA, e ta menos cu e nivel rekeri pa islanan chikito cu economianan habri segun e “Reserve Adequacy metric”proponi y uza pa IMF. Ademas, riba termino medianota premira cu e reservanan internacional lo bira menos cu e limite mas abou di e margen di reserva adecua manera consehapa IMF. E trend negativo premira den nivel di reservanan di Aruba ta debi na diferente factornan structural cu ta reforsa otro, incluyendo un desbalansa den importacion y exportacion cu ta causa principalmente pa: (a) subida den pagonan riba importacion di producto y servicio, (b) aumento den pagonan di interes y capital di debenan gubernamental, (c) financiamento di gobierno di debenan den exterior door di fiansanan domestico y (d) e ausencia di fuentenan alternativo y significante di reservanan cu no ta turismo. A base di esaki, prudencia monetario y consecuentemente e decision pa hisa e “reserve requirement” ta necesario.
Reservanan internacional
E reservanan internacional (incluyendo e diferencia di revaluacion) di divisa total a nota un subida di Afl.98,5 miyon den december 2018compara cu e luna anterior. Compara cu december 2017, e nivel di reservanan internacional di divisa a crece cu Afl. 93,7 miyon (+5,1porciento), impulsa pa un aumento den e reservanan oficial di Afl. 128,8 miyon (+7,8porciento). E subida aki ta primordialmente relata na un emision di bono di gobierno riba mercado internacional pa un total di US$ 60 miyon. Consecuentemente, e reservanan oficial y e reservanan internacional a yega te na , respectivamente, Afl.1.778,0 miyon y Afl. 1.917,9miyon na fin di december2018. Como cu e punto di referencia di 3 luna di pagonan ariba e cuenta coriente(incluyendo crudo) a subi entre december 2017 y december 2018, e proporcion di cobertura di pago di importacion riba e cuenta coriente a baha di 5,2 luna na 5,1 luna. Actualmente ta premira un caida den reserva di divisa netto den 2019 y 2020, pero kedando si riba e nivel di e benchmark tradicional monitoria pa BCA. Sinembargo,segun e ultimo calculacionnan,e reservanan lo keda bou di e limite minimo di e margen adecua manera conseha pa IMF.
Desaroyonan den credito
Compara cu december 2017, e crecemento di credito total dentro di e sector di banconan comercial na 2018 (+3.1porciento)ta principalmente atribui na aumento den fiansa pa construccion di cas (+8.2 porciento) y den fiansa na empresa (+2.9porciento). A registra un caida di 11,6 porciento pa prestamonan personal, cual ta un componente di credito na consumidornan.
Inflacion
E indice di CPI a crece cu 4,6porciento den december2018, compara cu e luna corespondiente di e aña anterior. E causa principal ta e aumento den e tasa di BBO y door di un aceleracion di prijs di transporte y cuminda. E promedio anual di inflacion a yega te na 3,6porciento na december2018. E promedio anual di inflacion, ora exclui e componentenan di energia y cuminda,a yega na 1,8 porciento.
Turismo
Data disponibel di december 2018 ta indica un subida den entrada relata na turismo registra na banconan comercial di 9,4 porciento. Durante e prome dies lunanan di 2018, e desaroyo den e indicadornan di turismo a registra crecemento, a nota un expansion den e cantidad di bishitantenan (+1,3 porciento) y anochinan permaneci (+1,4 porciento). Cantidad di turistanan crucero a subi cu 5,8porciento durante e prome dies lunanan di2018.
Placa den circulacion
E cantidad di placa den circulacion a registra un subida di Afl. 137,0 miyon te na Afl 4.376,9miyon den december2018, compara cu december 2017. Esaki ta debi na un aumento den e activo domestico netto (+Afl.45,7miyon) y den e reserva di divisa netto (+Afl. 91,4miyon, excluyendo diferencia di revaluacion).


text:
ORANJESTAD – Algun famia, entre nan dos ruman muhé di Mitch Henriquez, djárason a pone un krans na su graf. Na Aruba mes apénas tin interes pa nan kompatriota ku un aña pasá na Hulanda a pèrdè su bida na violensia di polis.
Tur tres e frakshonnan di parlamento arubano a disidí si pa manda un karta konhuntamente ku pregunta na e minister hulandes di Hustisia i Seguridat. Segun parlamentario Xiomara Ruiz Maduro ku tambe tabata serka e ponementu di krans, e pregunta mas importante den e karta ta: “Si famianan i komunidat arubano tambe por konta ku hustisia den e kaso aki.”
Investigashon
Otro siman ruman muhé Lila ta bai Hulanda, kaminda mama di Mitch t’ei kaba, pa tende mas di e investigashon di hustisia hulandes. E famia pa medio di nan abogado entretantu a tende tambe ku e investigashon ta kla i ku Ministerio Públiko promé ku fin di zomer lo disidí si e ta bai persiguí e sinku polisnan sospechoso.
Na e graf Lila ta lesa un deklarashon: “Komo famia nos lo ke mira mas pronto posibel ku lo bini hustisia. Esaki ta dura masha largu aworakí i e investigashon no ta tuma lugá públikamente. E último aki ta algu ku tin nos komo famia preokupá basta tempu kaba.”
Shòk
Tokante e atenshon skars na Aruba, kontrali na Hulanda kaminda djaluna mes a tene un demonstrashon, Lila Henriquez ta bisa: “Mi no por influenshá esaki. Tin asina tantu kos ku mi lo ke grita ku bos haltu. Pero ya, nos mester warda. I esei ta masha difísil pa nos.”
Maduro ta mira komo splikashon ku Aruba ainda ta den shòk. E ta bisa tambe ku ‘no ta den kultura arubano pa ta rabiá i ku tabatin atenshon espesialmente pa medio di orashon’. “Tantu pa e víktima ku pa e malhechornan.”
Outor Sharina Henriquez


text:
Torneo di Pasku Hubenil
BTTB A SERA AÑA 2019 KU UN TREMENDO KOMPETENSHA DI PASKU
Djasabra dia 21 di desèmber Bonairiaanse Tafel Tennis Bond (BTTB) a organisá un kompetensha di pinpòn pa sera aña 2019 huntu ku e miembronan hubenil i senior. BTTB ta mira bek riba un torneo hopi eksitoso mirando e kantidat di partisipantenan hubenil i senior. E sistema di e torneo ta ku hungadónan ta hunga kontra otro i esun ku sali na promé lugá tin e oportunidat pa skohe su premio riba e mesa di premio, sigui e sobra ganadornan di akuerdo ku su posishon final. E aña aki a partisipá 14 hungadó hubenil i 14 senior loke ta sigur un adelanto grandi di partisipante kompará ku e aña anterior. A repartí tantu e seniornan komo e hungadó nan hubenil den tres klase A,B i C. Asina a duna e posibilidat na e hungadónan ku un nivel mas abou pa por kompetí kontra hungadónan di nan mesun nivel. BTTB ta hopi satisfecho ku e kantidat di partisipante i ta mira bek riba un torneo eksitoso. Tambe BTTB a hasi uso di e sistema mundial digital ku ta wòrdu usa durante kompetenshanan internashonal pa konta e skor nan.
Na apertura di e torneo a hiba palabra señor Peter Silbere, hefe di Indebon i tambe señora Giselle Emers den representashon di diputado Kroon. Despues di apertura a kanta himno di Boneiru i señor Junny Vos presidente di BTTB a habri ofishal e kompetensha. Pa 12:30 tur e partidonan a terminá i a invitá tur e hungadónan i e presentenan pa pasa i disfrutá di un dushi almuerso di Pasku. Despues di e almuerso a sigui e resultado nan di kada klase ku ta siguiente. Klase A hubenil 1) Mijuar Nicolaas, 2) Jutian Nicolaas ,3) Yaedien Rosaria. Klase B hubenil, 1) Zhakeer Domacasse, 2) leonardo Mejia, 3) Trinity Janga,4) Angenie Nicolaas, 5) Darjuan Nicolaas i 6) Kyzayah Ramos. Klase C hubenil, 1) Asantenie Nicolaas, 2) Andres Valle, 3) Jeronimo Lont, 4) J’Shua Davelaar i 5) Trevor Janga.
Den e tres klasenan di senior resultadonan tabata lo siguiente: Klase A, 1) Almar Nicolaas, 2), Leo Domacasse 3) Rene Evans, 4) Junny Vos, i 5) Carlos Briceño. Klase B, 1) Shaquil Hazel, 2) Emanuel Lont i 3) Alexander Cicilia. Klase C, 1) Junny van Arneman, 2) Cesar Mejia, 3) Shirley Winklaar, 4) David Rom i 5) Chals Lont.
Junny Vos presidente di BTTB na final a gradisí tur e partisipantenan pa nan partisipashon i tambe a gradisí na su direktiva pa e tremendo trabou ku a wòrdu hasi pa kordinashon, preparashon i dedikashon pa e kompetensha pa asina BTTB por a sera aña 2019 ku su miembronan. Tambe Vos a gradisí tur e spònsernan ku durante 2019 a koperá pa BTTB por a organisá su aktividatnan pa desaroyo di pinpòn. Sr. Vos a deseá tur presente un Bon Pasku i un aña nobo ku hopi bendishon i tur kos bon pa e deporte di pinpòn di Boneiru.


text:
ORANJESTAD (AAN): Despues di casi 4 aña di preparacion, awe presidente di comision Voortgezet Ouderschap,
All Stories
ORANJESTAD (AAN): Cada eleccion ta duna pueblo e oportunidad di scoge e destino cu e merece, dor di vota pa e partido cu lo mester traha den nan bienestar pa e siguiente 4 añanan.
ORANJESTAD (AAN): Fundacion Diabetes Aruba ta bay inicia un biaha mas, awor cu sosten di Pan-American Health Organization (PAHO),
ORANJESTAD (AAN); Si bo bay firma pa Partido MAS, pa Partido RAIZ, pa Partido HTC, of pa Partido CURPA, semper e trahador di Censo na final lo puntra e ciudadano,
ORANJESTAD (AAN): Recien por a nota cu DVG a anuncia cu Aruba tin como 56 mil pico persona caba cu a vacuna na e isla.
ORANJESTAD (AAN): Hopi hende ta mire como number di malasuerte.
ORANJESTAD (AAN): Diamars mainta, famia y diferente colega empresario y tambe trahadornan di Benihana Japanese Steakhouse como tambe Hooters Family Restaurant,
ORANJESTAD (AAN) – Minister di Husticia mr. Andin Bikker, a hiba palabra den conferencia di prensa, den e cuadro di e tema “Trafico Humano”,
ORANJESTAD (AAN): Dialuna mainta a keda anuncia cu e proyecto PRISMA, cu ta dirigi na esnan cu tin diabetes tipo 2, ta bay sigui e biaha aki cu sosten financiero di Pan-American Health Organization (PAHO).
ORANJESTAD (AAN): Manera ya tabata conoci, entrante 1 di april 2021 a bay na vigor e cambio di ley den e Lista Positivo,


text:
ORANJESTAD (AAN) – Hof di Corte Superior, recientemente via video conference a dicta sentencia den e apelacion di e sospechoso T. contra su condena di 5 aña
di prison. Hues di Corte den Promer Instancia a haya T. culpable y a conden’e na 5 aña di prison. E sentencia tabata na Juli 2020 y den Corte Superior, T. mescos cu tabata e caso den Corte den Promer Instancia, ta para riba cu e no a abusa di e muchanan.
ABUSA DI MUCHANAN ORA DI HUISWERK
Hof di Corte Superior, ta comparti punto di bista di Hues di Corte den Promer Instancia y ta haya legalmente proba cu T. a abusa di e dos muchanan menor di edad cu ta famia di su pareha. Durante 2 aña, T. tabata abusa di e muchanan bou di e pretexto cu e ta yuda nan cu huiswerk.
E sentencia ta mustra cu mester conclui cu no tabatin penetracion sexual sino cu dede.
Hof ta haya cu aki ta trata di abuso di dos menor di edad den e mesun camber bao di e pretexto di ta yuda cu huiswerk. Hof ta haya cu tin prueba di sosten door di testigonan. Hof ta haya T. culpable di a comete e delito di tabatin relacion cu muchanan bou 12 aña y a haci esaki mas biaha. Ta trata di hechonan grave cu a sosode durante hopi tempo den cas di wela di e muchanan.
CASTIGO
Hof a tuma T. na malo cu a abusa di e muchanan. Hof a mustra cu e muchanan mester a sinti nan mes sigur na cas di wela. Loke ta haci e caso mas grave ta e hecho cu e muchanan ta famia di T. Hof ta haya cu T. a abusa di e confianza cu e muchanan tin den T. Hof a mustra cu hechonan asina ta afecta e muchanan den nan desaroyo pa bira adulto.
Hof a confirma e sentencia di Corte den Promer Instancia y a condena T. na 5 aña di prison, kitando e tempo cu e ta sera den KIA.


text:
ORANJESTAD – Basa riba un articulo di e docente di Hulandes Arnoud Kuijpers na Colegio Arubano San Nicolas recientemente, -cu a bay viral-, tratando e tema di examen di scol na Hulandes, minister encarga Rudy Lampe a anuncia dialuna cu lo instrui un grupo di trabou pa haci un inventarizacion di e problematica aki y presenta posibel solucionnan pa duna un ‘fair chance’ na tur hobennan cu ta afecta pa esaki.
EXAMEN DIFICIL
Como ehempel, Lampe a referi na examen di scheikunde recientemente unda cu e texto pa describi e problema pa soluciona, tabata asina dificil, cu e studiantenan tabatin problema cune. A parse mas cu nan tabata wordo examina riba nan conocemento di Hulandes, envez di scheikunde. Parlamentario pa partido MEP Sue-Ann Ras, tambe presente na e conferencia, a duna un ehempel tambe di su propio yiu muher, cu a haya un 9 pa aardrijkskunde, pero no por a haya un 10, pasobra e la skibi nomber di e pais na papiamento (Argentina), envez di Hulandes (Argentinië). Ora cu esaki a bira conoci, Ras a splica cu e la drenta den un discuscion pisa cu e maneho di scol, y no ta haya ainda e cos ‘fair’ cu ta test mucha riba e idioma, envez di e materia. Ras prome di a bira parlamentario, tabata docente di profesion y un experto riba e materia di papiamento.
ARNOUD KUIJPERS
E docente di Hulandes na Colegio Arubano San Nicolas ta esun cu recientemente a crea un ola di reaccion (bon y malo) riba e uso di hulandes como idioma pa examen local. Segun Kuijpers, e unico rato cu su alumnonan ta papia Hulandes ta den klas ora di les. Riba speelplaats durante recreo ta papiamento y tur otro caminda ta papia papiamento. “Den mi klas nan mester papia hulandes. E metodonan tur ta for di Hulanda, unda tur cos ta den contexto Hulandes, y tur cos ta referi na Hulanda” e docente a cuminsa splica. “Tur esaki mientras cu mi alumnonan ta biba na Aruba” e docente a sigui bisa. Y ta e inquietud aki tabata e base pa su articulo publica den e corant Hulandes Amigoe di Aruba recientemente. E ta conoci di ta bringa pa derecho di su alumnonan. “No ta husto cu alumnonan aki tin cu haci tur cos na Hulandes” e docente a bisa, refiriendo cu nan tin cu siña tur cos na Hulandes. E examen ta exactamente mescos cu na Hulanda, y esaki no ta husto segun e docente. “Nos ta haci mescos como si fuera Hulandes ta nan lenga materno, pero aki Hulandes no ta nan lenga materno. Pa mi sentimento, Hulandes ta un idioma morto” Kuypers a sigui bisa. “E idioma (Hulandes) por lo menos no ta biba entre e hobennan na scol. Mi ta scucha ingles, spaño y papiamento. Pero nada di Hulandes. Pakico e alumnonan aki mester traha e examens na Hulandes” e docente a sigui bisa. Como tal, ta tene e alumnonan bobo. E ta algo cu segun e docente, ta frustra e alumnonan den su klas. E alumnonan ta bisa e docente cu nan ta compronde e materia, pero no ta compronde e idioma den cual ta haci e pregunta riba examen.
STROUCKEN
Un otro docente cu tambe ta duna Hulandes na e scol, Esther Stroucken, tin e mesun experiencia pero mas tempo na e scol. E motibo pakico e no por a ‘bati e bel’ prome, ta pasobra e tempo ey (23 aña pasa) e aceptacion pa papiamento na scol simplemente no tabatey. Como tal e lo a haya resistencia y no lo a yega leu. Awe, e situacion ta di tal forma, cu hende ta pensa diferente, y cu ta pone tambe cu Kuijpers su articulo a hala asina hopi atencion.
ORANJESTAD – Na momento cu lider di partido MEP Evelyn Wever a caba entrega e lista di candidato cu el a presenta un anochi prome na pueblo, el a contesta prensa e.o. cu e keho di partner di coalicion RED, specificamente lider di e partido Ricardo Croes cu na ocasion di entrega di lista a keha cu ta sinti cu el a wordo traiciona pa su partner grandi MEP, sra Wever Croes a bisa cu e ta sorpendi cu esaki y cu ta prome biaha cu e ta tende esaki. Tabatin hopi combersacion cu RED pero nunca no a bisa cu tabatin traicion. Pero mas cu esey, sra Wever Croes no kier a reacciona ariba pa loke ta RED y e tema di traicion.
ORANJESTAD – Partido AVP a ubica Benny Sevinger na e posicion 29 como respet pa e proceso hudicial cu ta canando aunke cu e partido ta para tras di e candidato y ta kere firmemente den su inocencia. A bisa cu lo laga pueblo husga e situacion. Ta tene cuenta cu e estado di derecho tambe. Asina e lider di partido AVP Mike Eman a expresa diabierna na momento cu a entrega e lista di e partido berde formalmente. E lider a bisa cu tabata un lista dificil sigur cu e parti di Sevinger ya cu for di tempo cu na 2001 el a drenta politica y subi lista, e la haci esaki hunto cu Benny y semper nan tabata back to back. Ta prome biaha cu nan ta asina leu di otro. Pa loke ta e situacion di colega Sevinger, Eman a mustra cu e tin cierto duda den husticia ultimo añanan unda cu segun su persona, ta parse cu landsrecherche ta persigui solamente partido AVP y no partido MEP, cu segun Eman ta solamente enriquese su mes.
ORANJESTAD – Partido CURPA tambe a presenta su lista politico di candidato diabierna y a logra cera un lista di 8 candidato. E lider ta sr Eric Ras y e nombernan conoci ta e.o. Robert Anjie y sr M. Robert. Uno cu e biaha aki no ta un front runner y a keda afo ta e conocido Cristina Lampe.
ORANJESTAD – E hecho cu lider di partido politico POR Alan Howell ta oficialmente un sospechoso di husticia, no a strobe di haya candidato. Ora cu el a presenta su lista politico diabierna atardi, hopi a keda sorpendi cu e cantidad logra di 16 candidato. Howell tabata contento cu su lista, cu tabata uno completamente nobo y cu bou di circumstancia, e ta orguyoso di e candidatonan.
ORANJESTAD – Partido HTC a entrega su lista di candidato diabierna na Conseho Electoral diabierna segun palabracion. Interesante ta cu algun dia prome e lider politico Gilbert Webb a bisa cu durante curso di simanan, debi na e.o. menasa y problema di afo, algun candidato a bandona e partido. Esey a pone cu nan lo a keda cu apenas 3 candidato. Sinembargo pa sorpresa di hopi, nan a presenta cu un lista di no menos di 6 candidato. Segun Webb, ta candidatonan cu a keda pega otro caminda y cu a opta pa join e partido.
ORANJESTAD -Partido Raiz a entrega un lista awe di 12 candidato cu nan lider Ursell Arends. Na prome instante nan tabata e unico partido cu lo a entrega e lista via digital, esta email, como un di e opcionan duna pa Conseho Electoral. Pero a resulta cu pa ley, un partido mester entrega e lista en persona y no por a haci esaki via email pasobra e ley no a wordo cambia pa esey. Mientras cu no tabatin claridad oficial riba esaki, e partido a dicidi e ora pa evita cu nan ta risca keda afo, y a bin toch pa entrega nan lista. "Nos mester a laga e comfortabilidad di nos cas pa bin entrega e lista aki" Ursell Arends a bisa, cu un cara di disgusto. Despues di papia cu prensa, el a haci entrega di e lista.


text:
Arubaanse Voetbal Bond (AVB) a ricibi un invitacion di Koninklijke Nederlandse Voetbalbond (KNVB) pa un curso elite special pa coachnan di seleccion, cu ta tuma luga na Corsou. AVB a manda 6 coach, cu lo ricibi guia y entrenamiento special.
KNVB ta brinda e curso aki uzando expertonan Piet de Jong y Johan Neeskens, kendenan ta coachnan hopi conoci y cu un trayectoria largo. E curso aki ta pa coachnan elite di Boneiro, Corsou, St. Maarten y Aruba. Coachnan cu ta atende cu seleccion di e paisnan. E coachnan di Aruba cu ta participa na e curso aki ta Glen Sambo, Elvis Albertus, Ronald Gomes, Marvic Bermudez, Leo Garcia y David Abdul.
David Abdul, coordinador di AVB, a indica cu algun punto cu nan ta bay siña ta con pa analisa wega, tocante scouting, e parti fisico, parti tactica y hopi mas. E curso ta hopi grandi y interesante.
Pa 10 dia largo e coachnan lo ricibi e curso aki. Normalmente un curso ta dura 2 pa 3 dia. Mirando e programa con esaki ta hinca den otro, e ta uno hopi intensivo. Nan lo ricibi e curso desde 8:00am te cu 10:00pm.
Di e forma aki AVB ta sigui aporta na miho preparacion y educacion di nos entrenadonan local. Por mira claramente cu e contactonan y bon relacion internacional cu partnernan di AVB ta traduci nan mes den oportunidadnan unico pa nos futbol local.


text:
Busca Palabra
Encuesta
Download
Proyecto Scol Multilingual
Spelling Checker di Papiamento
Word Processors
Aki por download e spelling checker di Papiamento pa uzo cu Microsoft Office (Word). Tambe por download un lista di palabra na Papiamento skirbi segun e reglanan stipula den ‘Ortografia di Papiamento – version april 2009’, cu ta den proceso di legislacion.
Instruccion pa installacion
Pa instala e Papiamento speller den Microsoft Office© bo ta click riba e PapiamentoSetup.exe file. Microsoft Word no tin e capacidad pa defini si un documento ta skirbi na Papiamento, debi cu Papiamento (te ainda) no a adkiri un “language ID”. E spelling checker Papiamento lo pasa (tur es ten) como un spelling checker Basco.
Scoge un (un parti) documento y scoge Tools>Language>Set Language>Basque. Bo por haci Papiamento bira e escogencia normal door di primi e conopi “default”. Di e manera aki bo ta cambia e “normal dot” pa haci Papiamento e lenga normal. E speller lo funciona como un Office spelling checker normal door di pone un liña ola cora bou di e palabranan cu no ta aparece como e forma corecto na Papiamento. Para riba e palabra y click riba e banda drechi di e mouse pa haya sugerencia con pa haci coreccion.
Pa instalacion di e speller Papiamento den OpenOffice©, click riba e file cu nomber di PapiamentoSpeller.oxt. OpenOffice lo no tin e capacidad pa defini si un documento ta skirbi na Papiamento debi cu Papiamento(te ainda) no a adkeri un “language ID”. E spelling checker Papiamento lo pasa (tur es ten) como un spelling checker Basco. Scoge un (un parti) documento y scoge >Language>For Selection/Paragraph/All text>more>Basque. Bo por haci Papiamento bira e escogencia normal door di click den e caha cu label pa desactiva e opcion di “For the current document only”. E speller lo funciona como un OpenOffice spelling checker normal dor di pone un liña ola cora bou di e palabranan cu no ta aparece como e forma corecto na Papiamento. Para riba e palabra y click riba e banda drechi di e mouse pa haya sugerencia con pa haci coreccion.
WordPress
Aki por download e spelling checker di Papiamento pa uzo cu WordPress CMS.
Instruccion pa installacion
Download e WordPress module file y install esaki as via e upload plugin module di WordPress.Scroll To Top


text:
WILLEMSTAD – Eksplotadó di refineria di petroli na Kòrsou, e multinashonal benesolano PdVSA ta bisa di no tabata sa ku riba di a di Asunshon puiru di catcracker a skapa sali for di nan instalashonnan. Wereldomroep ta publika ku esei a sali djamars na kla den un kaso den korte entre e movementu di medio ambiente SMOC i Isla. Djaweps pasá a bolbe sali komo konsekuensia di un insidente deskonosí i tambe un kantidat deskonosí di puiru katalisadó, dor di kua parti di e bario Juliandorp a bin resultá bou di un kapa di puiru blanku – ku posiblemente ta kousa kanser.
No tin informashon
Habitantenan di e bario te hasta la fecha no a haña informashon ni dor di gobièrnu ni tampoko dor di PdVSA tokante e tipo i embergadura di e deskargo. Tambe minister di Salubridat, Jacinta Constancia a bisa anteriormente, ku e no a ser poné na altura dor di Isla. Manera ta aparentá aktualmente, Isla a deskubrí e lèkmentu despues ku habitantenan di Julianadorp a keha.
No a surpasá
E eksigensia di SMOC den e kaso ku ta den tratamentu aktualmente, ta pa obligá gobièrnu di Kòrsou pa mantené e pèrmit di molèster. Tantu Bestuurscollege anterior komo e aktual gobièrnu di Kòrsou ta para riba e punto di bista ku e refineria Isla no ta surpasá e normanan. Un detaye ku ta remarkabel durante e huisio tabata e defensa di PdvSA, ku e ta pèrdiendo ganashinan enorme dor di e mal funshonamentu di e sentral di BOO. Wes Boerlage riba esei kier a sa, si refineria tin plan pa laga refiná petroli otro kaminda, mirando e pèrdida enorme di entrada. E abogadonan di Isla no por a kontestá e pregunta akí.
Fuente: La Prensa


text:
ORANJESTAD (AAN): Dialuna 3 di mei, Partido MEP a lansa un otro candidato nobo riba su lista pa eleccion 2021. Un candidato cu tambe ta comparti e vision di Movimiento Electoral di Pueblo, MEP.
Shannon Henriquez no ta un persona desconoci na Aruba. Aruba por a conoce Shannon su trabaonan di liderazgo structura y excelente anteriormente. Y awe, Shannon, ta e prome candidato femenino cu a worde lansa, e candidato nobo number 5 cu a worde lansa riba lista di MEP.
Shannon Mariangela Henriquez tin 44 aña di edad, y ta mama di 3 yiu homber. Shannon ta bin di un famia humilde y trahado, cu a forma su caracter di balentia y determina.
“Mi tin suerte den bida di por bisa cu ami a lanta den un cunucu, planta y cosecha door di mi padushi. Mi ta agradecido di unda mi ta bini y mi ta agradecido di por a studia aki na Aruba mes. Mi a bishita Colegio San Jose y Colegio San Antonio Mavo, ambos na Santa Cruz. Despues di esaki mi a sigui Colegio Arubano. Mi ta orguyoso di a sigui profesionalisa mi mes na Aruba Hotel School y di e oportunidadnan cu mi a haya,” el a bisa.
“Tambe mi ta orguyoso di eherce mi trabaonan den loke mi a studia cual ta den e ramo di Recurso Humano. Pa e ultimo 10 aña mi a eherce mi trabaonan den e ramo aki den sector priva”.
Shannon a duna di conoce cu for di jong su famia a sostene e Partido di MEP y asina e mes a yuda durante varios campaña. Su pasion ta riba tereno di Recurso Humano, na unda e hende ta central y aki ta na unda Shannon ta sinti su mes identifica cu Partido MEP. Su vision ta pa lucha pa igualdad pa e ser femenino tanto den e area di labor, salario y posicion y pa tin oportunidad di progresa.
“Mi ta kere den e hende muhe y su potencial, mi kier wak mas hende muhe den posicionnan clave na Aruba. Mi persona ta identifica mi mes cu e filosofia di MEP, cu ta un Partido cu ta boga pa e hende ta central, sigur den e momento aki di Pandemia cu mundo y nos pais Aruba ta enfrentando. Pues na mi opinion MEP a demostra cu cada ciudadano di nos pais ta central. Mi ta convenci cu e hende mester haya su trato igual y mester ta central. Esaki ta mi experencia diariamente den mi area di recurso humano. MEP a demostra cu e ta un Partido cu por traha na momento di un crisis, tanto un crisis financiero manera Gobierno a encontra ora nan a cuminsa goberna, como e crisis di salud mundial, cu ta e pandemia cu nos ta aden. Poco Partido por haci esaki, facil pa goberna den tempo bon pero bo mester tin curashi y balentia pa por goberna den temponan menos bon”, Shannon a duna di conoce.
Shannon ta expresa su admiracion pa nos Prome Minister Evelyn Wever-Croes kende ta un hende muhe cu a sa di maneha e pais aki den su peor crisis financiero y a maneha e pais den un pandemia cu a asota mundo henter.
Shannon Henriquez: “Mi ta felicita nos Prome Minister y lider di mi Partido, pa kende mi tin admiracion grandi pa su balentia, sabiduria, su curashi y determinacion pa saca nos pais for di e situacion aki. Mi tin tur confianza den esaki. Mi ta termina pidiendo e pueblo di Aruba pa su sosten pa mi persona den mi carera politico cu ta cuminsa awe. Mi ta pidi tur ciudadano pa vota consciente riba dia 25 di Juni venidero. P’esey, vota pa Movimiento Electoral di Pueblo, y ami ta conta cu bo voto. Cu bo nos ta avansa y cu Shannon Abo tambe por conta!”.
https://diario.aw/categories/noticia/politica/shannon-henriquez-a-bira-candidato-nobo-riba-lista-di-mep#sigProId972ba4cb50


text:
DEN HAAG – E frakshonnan di Tweede Kamer di PvdA, SP, VVD, D66 i CDA ke pa gabinete mira mas tantu kiko e islanan BES por hasi independientemente. Esaki a bisa awe tardi durante un deliberashon di nota tokante Hulanda Karibense.
Minister Ronald Plasterk di Asuntunan Interior i Relashonnan den Reino (BZK) ke kambia poko na e struktura aktual di gobièrnu. E ta haña ku e islanan den e maneho aktual por hasi sufisiente eskoho nan mes. “Nos no ta bai krea un kontroversia kaminda no tin.”
Mínimo sosial
Plasterk ta pone hopi énfasis riba poder atkisitivo, kombatimentu di pobresa i e nivel di previshonnan sosial. Por ehèmpel ministerio di Asuntunan Sosial ta bai introdusí un mínimo sosial. Poko poko lo subi ònderstant pa e nivel ei.
Roelof van Laar (PvdA): “Ta un bon paso pero no ta e situashon final.” Van Laar ta bisa ku un suèldo mensual ku por biba di dje na Hulanda Karibense ta mas o ménos 1100 dòler. E suèldo mínimo aktual ta 800 dòler ke men e no ta sufisiente. Ònderstant aktualmente ta hopi mas abou: mas o ménos 200 dòler pa luna.
Nivel di previshonnan sosial
Andre Bosman (VVD) i Van Laar ta klèsh duru tokante e nivel di previshonnan sosial. E miembro di VVD ta enfatisá ku e previshonnan sosial mester ta adaptá na e region. Van Laar ta puntra sínikamente si ta Venezuela mester tuma komo ehèmpel pa reinan largu dilanti pakusnan òf Cuba komo ehèmpel pa midi demokrasia.
Bosman: “E punto ta, nos no mester hasi Hulanda Karibense Hulanda.” Van Laar: “Ta te ora trata di entrada VVD ta bisa esaki.” Riba otro tereno di maneho segun e miembro di PvdA hustamente a trata di hasi Hulanda Karibense un pida di Hulanda.
Oumentá kompensashon pa yu
Van Laar ke oumentá e kompensashon pa yu na 2017 di 38 pa 150 dòler. Esei lo kosta 6 mion euro pa aña. “Esei ta parse un paso grandi, pero na Hulanda esaki ta normal.” E ta haña ku for di 10-10-’10 gabinete a hasi muchu poko pa famianan ku yu.
E minister tin opheshon grandi kontra e proposishon pa motibu di un bùdjèt chikí. E no ke kòrta e plaka di e tres ministerionan di mas ‘grandi’ na Hulanda Karibense (Enseñansa, Salubridat Públiko i Seguridat i Hustisia).
Outor Pieter Hofmann


text:
KRALENDIJK – Nos amigu Ettienne Coffy a bai nos dilanti djaweps último. Un doló enorme loke a sosodé, i ta trata di un persona hopi kerí den komunidat. Promé ku manifestantenan a dirigí palabra na gezaghèber di Boneiru Edison Rijna, djabièrnè mainta, a tuma un minüt di silensio na memoria di Ettienne. Na mes momentu tabatin un parada di trùk, dunando honor na e defuntu.
Novèmber 2019 Ettienne i ami huntu ku algun persona tabata presente na Kolegio Rayo di Solo durante klousura di siman di lesa buki. Nos tabata presente na e skol, pa splika i kore ku e muchanan un buèlta riba tereno di skol. E meta tabata pa e muchanan topa trùk i motosaikel, i kon nan ta funshoná. Ettienne tabata ku trèker di Don Andres i ami ku motosaikel i algun amigu. Mi a saka ‘Selfie’ huntu kuné pa mi skirbi algu, e kos ku mi gusta di ‘Nos a Topa’. Esaki ta loke mi a skirbi.
“NOS A TOPA”
Ettienne Coffy bon amigu di pasado. Nos a traha huntu na Busi Bona Bouwcombinatie i Beton Cement Industrie. Algun di e nòmbernan ku Anton Sieverding a duna su kompania den pasado. Ettienne i ami tabata entre otro manehá trùk i forklift. Mi a siña hopi serka Ettienne. Un maestro den manehá trùk ku treiler su tras. Loke e ta hasi awor ta mas fásil, kompará ku loke nos tabata hasi den pasado pa Stieverding i e sekretaria Rigna Angila i Claris Trenidad. E tempu aya tabata ku trùk nan spil kibra, stür ku hopi ‘speeling’ i mas. Si bo por a manehá e trùk nan aya, bo por kore tur otro kos manera ta bisa. No pa broma, sinembargo mi tin stèmpel den reibeweis pa por manehá tur vehíkulo riba kaya. No solamente stèmpel, sinembargo bon eksperensia ku nan. Dragrace ku motosaikel ta otro kaso. Mi no ta bisa ku Boneiru no tin bon shafer di trùk, trèker i treiler, sinembargo mi konosé Ettienne i e tin un abilidat enorme pa hasi hopi maeobra ku trèker i trùk, ku ta largu ku diferente djòin tras di otro. No un trùk ku solamente un treiler pegá su tras. E tabata hasié ku un trùk ku dos diferente treiler pega su tras, riba waf momentu ku tabata deskarga barku di semènt. Hende ku konosementu di esaki sa kiko mi ta referí na dje. Ta algu hopi kompliká. Bon persona sinembargo no pone rabia, apesar ku su ko’i rabia no ta tras di porta. Nos a topa na Kolegio Rayo di Solo durante klousura di siman di lesa buki. Ami tabata presente ku algun amigu ku motosaikel i Ettienne ku trùk di Don Andres, e kompania ku e ta laborá pe. (E artíkulo ta skirbi 15 di novèmber 2019)
Momentu ku mi a tende ku algu a sosodé ku Ettienne, e kos un bes a shòk mi. Mi a resa na Señor pa yud’é, sinembargo el a deseá pa tum’é den su Reino. Pas na su restunan, forsa na famia, kolega di Don Andes NV, amigu i amiganan. Entiero ta tuma lugá djadumingu awor aki na Boneiru. Dios dun’é un lugá den su reino i trankilisá esnan ku a keda tras ku doló den nan kurason.


text:
-
Contact
- lionel_326@hotmail.com
Hink’é aden!
Despues di a publiká tres buki, esta ‘Kibra Hacha’, ‘Awa, Habon ku Past’i Djente’ i ‘Niun Pátaka’ hende a keda pidi mi mas buki. Pero mi no tabata sa buki di kiko mi skibi. Esaki—huntu ku vários otro problema mas— a kuminsá kousa hopi preshon i strès riba mi, ku a pone ku mi mester a bai un sikólogo. Mi a konta e sikólogo tur loke tabata molostiá mi i pidié konseho di un tema pa mi siguiente buki. El a puntra mi dikon mi no ta skibi un outobiografia. Mi a keda wak e mané “Ai, ban serio òmbu”
Mi a ripará bèrdat si ku hopi outor tabata skibi i publikando bukinan den forma outobiografia pero ora mi lesa nan semper mi ta pega soño di laf ku nan ta. Mi tabata puntra mi mes ken a gaña e hendenan aki ku nan bida ta asina interesante, te ku hende lo tin gana di lesa tokante di nan bida den un buki.
Pero segun mi ta publiká insidentenan ku a yeg’i pasa mi den mi bida, mi a ripará ku hende gusta lesa mi tragedia i tristesanan. Pero ami no a gusta ku hende ta hari kosnan ku mi a pasa aden, i mi a bai papia esaki tambe ku mi sikólogo. Mi sikólogo por sierto ta un muhé masha dushi mes. Tur bia ku mi ta den terapia serka dje mi tin ku fòrsa konsentrá riba loke mi ta papia, pa mi no keda wak su tetenan. Masha dushi muhé mes.
En todo kaso, ora mi a kont’é ku e echo ku hende ta hari mi tragedianan ta molostiá mi, el a simplemente bisa mi ku mi no tin ku laga e kosnan ei traha ku mi, i ku mi tin ku purba saka benefisio for di esei.
Den mi mes mi a pensa ku e muhé ta bunita si, pero e no sa di kiko e papia. Mi ta haña ku e mester a pidi mi nòmber di e hendenan ku ta hari mi tristesanan ei i yama nan pa nan bin terapia, pasó tin un kos ku no ta bon ku nan. En todo kaso, asina mi a sali bai for di su kantor i kore bai banda abou pa mi relahá mi mente. Na momentu ku mi tabata na banda abou mi a risibí un yamada di dje den kual ami a tend’é bisa: “Lo bo chinga mi den un huki siguiente bia ku bo bin terapia?”
Mas ku klaro mi a bis’é “SI”. Mi ke men algu asina no ta kos di ninga. Ora mi a bai serka dje ku un bukèt di flor i un kaha di chukulati i tambe un kondon den mi man, logá a resultá ku loke el a bisa mi tabata: “Lo bo ke hinka den un buki tur e kosnan ku bo a konta mi durante terapia?”
Mi a pasa masha bèrgwensa ora ku mi a ripará ku loke el a bisa mi tabata kompletamente diferente for di loke mi a skucha. Pero asina mi a firma un kontrakt kuné, den kual tur loke mi a kont’é durante terapia lo bai den un buki, kual mi a yama ‘Hink’e aden!’
Ya komo hende gusta hari mi tragedianan, esaki lo ta un tremendo buki pa bo lesa, hari mi tristesa te dia fièrnu manda yama bo pa hasi chèrchi di otro hende.
Kòrda ku mi bukinan no ta pa hende sensibel. Si bo saka sèn, kumpra mi buki, despues bin reklamá ku mi ta brutu bulgar i ordinario, e ora ei ta abo tin ku buska un sikólogo bo bai!
Klek aki pa un avanse di e buki!
E buki aki ta optenibel na Mensing’s Caminada i Bruna na rason di 50 florin.
Portada: Lion Spratt i Ydellienne Heerenveen
Photo: Aymar Profas


text:
07-2019 – Directiva di KvK y Minister di Transporte ta fortifica “Trahando Hunto”
Oranjestad – Diaranson 30 di januari ultimo Directiva di Camara di Comercio y Industria di Aruba (KvK) a tene un re cu sr. Chris Romero, Minister di Transporte, Comunicacion y Sector Primario. KvK a yama e re aki pa stimula colaboracion entre sector publico y sector priva. E aña aki e topico central ta “Trahando hunto” y e re cu Minister ta e prome di otro renan cu KvK tin planea. Intencion di KvK ta pa por continua traha hunto y comparti idea y pensamento riba desaroyonan y proyectonan cu ta impacta comercio di Aruba en general. KvK ta hopi agradecido cu Minister a duna di su tempo y e intencion ta pa por tene renan den forma frecuente y asina ambos banda ta keda bon informa. Minister a apunta un persona di contacto di su banda pa asina mantene un bon comunicacion. Asina aki KvK por bay bek den su seno y informa sector priva di diferente proyectonan y desaroyonan.
Fast ferry
KvK a bin cu un agenda cu diferente topico cu ta toca cartera di Minister Romero. Prome punto riba agenda ta e fast ferry. Minister a firma un MOU y ta elaborando riba un roadmap cu lo duna forma na su implementacion na Aruba. A acerca varios stakeholders pa haya mas informacion pa tene cuenta cu tur factornan. E fast ferry lo bay yuda stimula comercio di Aruba y nos region en particular y hermana isla Corsow. KvK a trece su puntonan di atencion dilanti pa realisacion di un fast ferry mirando e impacto cu e ta crea riba transporte, turismo y comercio di nos isla. Pa KvK e ta importante cu un estudio detaya wordo ehecuta riba e impacto riba sectornan existente di transporte y tambe haci debido feasibility study y midi e Return on Investment di gobierno. Gobierno lo presenta un plan total indicando con lo desaroya San Nicolas pa aloca e fast ferry y ta conta cu colaboración y inversion di sector priva pa su desaroyo.
Agricultura
E desaroyo di e sector di agricultura ta un punto riba agenda cu tambe por mira beneficionan di un fast ferry. Gobierno kier haci agricultura un pilar economico nobo. Gobierno mester trece claridad encuanto kico ta recomenda pa produci localmente cu lo beneficia nos comunidad y cu por wordo exporta. Minister a conta di un proyecto na San Nicolas cu a laga nan impresiona y cu ta expandiendo mas ainda den produccion y distribucion. Gobierno lo bin cu incentivanan pa stimula mas empresario den sector di agricultura establece un negoshi. Mester bin consistencia den produccion local y expande e conocemento den cultiva na scolnan y cu Santa Rosa. Pa agricultura, un tereno pa por cultiva ta hopi importante. Pa cu esaki KvK a sugeri pa introduci un tipo di erfpacht cu ta wordo otorga solamente pa planta riba dje y no por wordo cambia pa traha un cas, apartamento of cualkier tipo di edificio comercial. Esaki pa garantisa cu tereno pa cultiva ta disponibel y tin garantia den un inversion.
Telecomunicacion
Minister a indica cu e enfoke di Setar ta riba introduccion di un red di 5G cu lo por bira un realidad pa 2020. Actualmente ta haciendo diferente test y analisis riba e infrastructura cu lo carga e red nobo aki. KvK a puntra con lo bay haci uso di 5G mirando cu e ta un red dedica completamente na “Internet of Things” y pa esaki ta puntra si companianan priva por haci un entrada riba mercado a base di funcion di 5G. KvK kier evita cu ripiti manera a pasa cu otro companianan cu a subi mercado di telecomunicacion pero a bay failliet.
Trahando hunto
E re a termina cu un resumen di e topiconan menciona. Pa mustra aprecio na Minister Romero a haci entrega di un certificado pa mustra cu tin colaboracion y cu tin e intencion serio pa sigui traha hunto.
Aruba, 1 februari 2019
Camara di Comercio y Industria (KvK)
Events
-
World of Trade, Travel & Taste ExpoMay 13 - May 15


text: Diaranson anochi a drenta informe di un caso di Intento di kiebro cu intencion pa ladronicia na Sole na Plaza Daniel Leo, mesora a dirigi un patruya na e sitio. Na yegada di e patruya a bin compronde cubaki ta trata di un caso unda ladronnan a kibra e glas di e negoshi. E miembro di seguridad cu a yega 10or a topa e situacion. Cu dos bloki a purba kibra e vitrina. A kibra e glas pero no por a drenta e negoshi. Polis a tuma declaracion na e sitio. Dos blokinan usa pa e ladron tambe tabata benta abou. A keda di bay draai e camara di seguridad. Eynan lo por mira e ladron den accion. E doño a splica cu e glas kibra tin un balor di 2500 florin. Awor mester pone seguridad pa cuida e lugar y saca 2500 pa glas nobo. Mal forma di habri aña.


text:
Diabierna atardi a drenta informe di un accidente cu hende herida pariba di rotonde Paradera, mesora a dirigi tanto polis como ambulans na e sitio. Na yegada a bin constata cu un auto lo a subi caminda grandi dilanti un pick up bayendo pariba y a causa di esaki a sosode un accidente. Ambulans a presenta na e sitio y a atende cu heridos di ambos vehiculo y transporta nan pa hospital.
Accidente pa falta di preferencia pariba di rotonde Paradera cu 2 heridos
Diabierna atardi a drenta informe di un accidente cu hende herida pariba di rotonde Paradera, mesora a dirigi tanto polis como ambulans na e sitio. Na yegada a bin constata cu un auto lo a subi caminda grandi dilanti un pick up bayendo pariba y a causa di esaki a sosode un accidente. Ambulans a presenta na e sitio y a atende cu heridos di ambos vehiculo y transporta nan pa hospital.


text:
ORANJESTAD – Recientemente Hof di Corte Superior a dicta sentencia via video conference pa e homber M.S., kende a apela su sentencia di Corte den Promer Instancia caminda el a wordo condena na 6 aña di prison pa un serie di abusonan cu el a haci.
Aruba Native por a compronde cu tanto M.S. como Procurador General a apela e sentencia di 26 Juni 2020, caminda Hues a condena M.S. na 6 aña di prison. Ta asina cu Fiscal a exigi 10 aña.
Den Corte Superior, Procurador General (PG) a mustra cu e acusacionnan contra M.S. ta:
Riba 30 Mei 2019 hunto cu su yiu homber q.e.p.d. Marlon, a viola e dama F., cu ta e amiga di Marlon;
-Na Februari 2019 hunto cu su dos yiunan homber, M.S. a viola su partner cu tabata bou influencia y incociente drumi riba cama.
-Dia 11 November 2018, el a haci acto inmoral cu su yiu muher bao di 18 aña; Diferente biaha entre October 2018 y December 2018 a saca potret di su yiu muher su partinan intimo.
PG a bisa Hof cu e motibo cu a apela e sentencia ta pasobra, PG no ta haya cu e castigo duna ta suficiente. PG a bisa cu M.S. ta culpable di tur e acusacionnan y e ta exigi 8 aña di prison.
Hof ta mustra cu e caso ta un drama. Den un periodo di mas o menos 8 luna, M.S. a haci su mes culpable di un serie di casonan di inmoralidad hopi serio.
M.S. a viola e amiga di su yiu homber. E violacion a sosode ora cu e yiu homber tabata cu e amiga den su apartamento. Hof ta haya cu M.S. a ausa di e situacion y obliga e victima di tin relacion sexual cun’e.
Ademas M.S., hunto cu su yiu homber a tene relacion sexual cu e señora di M.S. E momento ey e señora tabata hopi burachi y tabata drumi inconciente riba cama.
-M.S. a haci actonan inmoral cu su propio yiu muher y a saca portetnan pornografico di su yiu muher pa satisfase su mes.
Hof pa cu e castigo, a tene cuenta cu e raport di psychiater cu ta haya cu M.S. tin problema pa pensa normal y pesey ta haya cu M.S. ta menos responsabel pa su actonan.
Hof a mustra cu un psycologo ta haya cu M.S. ta responsabel pa su actonan y ta conseha pa pone M.S. bou guia di Reclasering. Un otro psycologo ta di e mesun opinion cu su colega.
Hof ta haya cu teniendo cuenta cu e raportnan menciona, mester pone M.S. menos responsabel pa e delitonan. Esey ta encera cu mester baha e castigo. Hof tambe a tene cuenta cu door di M.S. a viola e victima, e tata di e victima den su rabia a bay na e cas y a mata e yiu homber di M.S. Hof a sigui e conseho di e psycologonan pa pone M.S. bou guia di Reclasering pa evita pa algo asina lo por bolbe ripiti.
Hof a condena M.S. na 48 luna (4 aña) di prison, di cual 8 luna ta condicional cu un tempo di prueba di 3 aña. Esey ta nifica cu M.S. lo mester sinta den KIA, 3 aña y 4 luna. Ademas Hof a condena M.S. pa paga 5 mil florin di daño na mama di e victima. Hof a stipula e medida di pago cu ta encera cu si M.S. no paga, e lo mester bay 60 dia di prison sera.


text:
Diahuebs 29 di april a tuma lugar na tereno di RCA, weganan di futbol escolar categoria C mucha homber, organiza pa IBiSA.
Weganan aki a sigui cu tur regla di protocol di deporte vigente.
Tabata tin tres wega cu a tuma lugar y prome wega tabata entre Maria College Dep. y International School of Aruba cual wega a wordo gana pa International School of Aruba cu score di 4-3.
E di dos wega tabata entre Maria College y Juliana School y aki Maria College a bay cu e victoria cu score di 10-1.
Ultimo wega tabata entre Mon Plaisir College y Colegio San Antonio y aki Mon Plaisir College a gana Colegio San Antonio cu score di 5-1.
Weganan ta continua den dianan venidero, keda pendiente pa mas informacion di IBiSA, por sigui IBiSA tambe riba rednan social tanto facebook como Instagram.


text:
E grito populista di lider di MEP, cu hende ta central pa su Gobierno, a para bira cu ‘famia y amigonan ta prome y pueblo NUNCA’ ya cu e unico herencia cu Gobierno a laga pueblo cune despues di a baha, ta un pueblo cu cartera bashi y awor tambe sin remedi.
Evelyn, kende tin e apodo di ‘1 April’ pa motibo di a gaña pueblo asina hopi bes, a duna honor na su apodo siman pasa, ora cu net riba e fecha aki, pueblo a wordo sorprendi pa un di e medidanan mas cruel cu cualkier Gobierno por a tuma contra un pueblo, esta di practicamente laga pueblo sin remedi pa haya. Asina Benny Sevinger di AVP a duna di conoce.
Esey ta regalo di despedida di Evelyn Wever Croes ora cu e lista nobo di AZV a drenta na vigor como parti di e plan criminal di su Gobierno, pa sigura Hulanda cu su Gobierno lo reduci gasto medico cu 5 miyon pa luna y 60 miyon total den un aña.
Ta increibel cuanto hende ta bin dilanti y mustra cu nan a bay cu nan receta di dokter na botica y ta bin resulta cu ta nan tin cu paga practicamente tur cos for di nan salario y si nan no tin salario debi n’e situacion di pandemia, e hendenan aki ta keda sin remedi cu tur consecuencia cu esaki ta trece cune.
Remedi pa stoma, pa tripa, pa ansiedad, pa calma nervionan y cantidad di otro remedi cu pueblo tabata ricibi pa añanan caba, Evelyn Wever Croes a dicidi di elimina ya cu el a firma un acuerdo cu Hulanda cu e lo haci esaki.
Pues nunca e hende tabata central pa partido MEP, pero si pa famia- y amigonan, kendenan ta sigui gosa di regalonan cu Evelyn su Gobierno a duna nan, pa sigui biba trankil te ora cu defintivamente pueblo manda e lider di MEP y henter e partido cas realmente.
No tin nada pa pueblo, despues di tres aña y mey di gobernacion, solamente medida, solamente aumento di costo di bida, solamente problemanan social, mientras cu famia, amigo y sponsornan, ta sigui probecha di e bon trato cu Gobierno di MEP a duna nan.
Algun dia atras Evelyn Wever Croes a bay prensa y a pidi “dispensa” pa motibo cu e no a logra di cumpli cu tur su compromisonan, tratando di hunga rol di victima, mientras cu su Gobierno tabata e ‘grote boef’ contra pueblo.
El a baha Gobierno sin duna pueblo ningun alternativa, ningun promesa y ningun future, pero ta bira pidi disculpa pa motibo cu MEP no a logra cumpli cu su compromisonan.
Hasta den e mensahe aki Evelyn ta gaña, ya cu debidamente el a cumpli cu compromisonan pa algun hende sin duda, a pesar cu ta famia y amigonan, pero el a cumpli cu nan.
- Oficina di Papa a den un aña 1.5 miyon
- Kevin Wever yiu di Evelyn a haya trabou na aeropuerto 2850 pa luna
- JeffryAnne novia di yiu homber, coordinador cu 5320 pa luna
Maikito Croes, primo di Evelyn culpabel di falsifica paspoort traha na RDA cu 9860 pa luna
Glenbert Croes, primo di Evelyn Minister di su Gabinete cu 15400 pa luna
Joally Croes, prima di Evelyn PR di Gobierno cu 8460 pa luna
Sandra Croes vocero di Gobierno cu 8460 pa luna
Endy Croes primo di Evelyn den Parlamento cu 12560 pa luna
Juni Croes primo di Evelyn y ruman di Minister Glenbert, 9860 pa luna como consehero
Glendaline Croes prima di Evelyn y ruman di Glenbert como coordinador 9860 pa luna
Gisette Croes, prima di Evelyn y ruman di Minister Glenbert 9860 pa luna
Grace Koolman, mama di yiu di Rudy Croes, Secretaria di Ministerraad cu 11173.75 pa luna
Arleen Oduber prima y consehero di Evelyn cu salario di 7305 pa luna
Pues aki pueblo por mira cu Evelyn realmente a cumpli cu “friends and family’ y sponsornan, pero pueblo ta entrega parti di salario, algun salario completo y pa completa e fracaso grandi Gobierno di MEP di Evelyn, awor pueblo ta core riesgo di perde nan bida pa falta di medicamente necesario cu pa hopi tempo nan tabata haya, pero cu Evelyn a sigura Knops cu e lo kita e remedinan aki for di pueblo, segun Parlamentario di AVP, Benny Sevinger.


text:
Armando Rudy Lampe, Minister di Enseñansa, den e conferencia di prensa di partido RED Democratico a expresa su preocupacion y di e partido cu tin diferente tendencia y desaroyo internacional cu Aruba a keda atras riba nan. Esaki a pesar cu partdo RED na diferente ocasion a pidi pa trece e cambionan necesario.
Den e programa di gobernacion a pone diferente punto comun cu a palabra lo bay traha riba nan. Pero banda di esaki tabatin puntonan cu na caminda a pidi Gobierno pa pone atencion n’esakinan, pasobra ta desaroyonan positivo internacional.
P’e motibo aki el a enfatisa cu e tres candidatonan sinta n’e mesa di e conferencia di prensa, “ta personanan serio cu a drenta politica pa promove integridad y lucha contra corupcion.”
Aruba sinembargo, el a bisa, n’e momentonan aki t’e unico pais cu no a cumpli ainda cu Tratado Anti-Corupcion di Nacionnan Uni.
Te ainda no a ratifica e tratado aki, pasobra no tin un ley di financiamento di partidonan politico. Esaki ta un exigencia pa cumpli cu e Tratado. Esaki ta algo cu RED a bin ta pidi for di 2007 caba. E ley pa Financiamento di Partidonan Politico ta un herment pa combati corupcion den Gobierno.
Di otro banda, Minister Rudy Lampe a mustra cu tin mas area unda a trata di trece cambio, pero no a logra haya e apoyo di e partido mas grandi den gobernacion, MEP.
A pidi pa sigui e trend internacional pa ciudadanonan di Aruba bibando den exterior tambe por vota durante eleccionnan Parlamentario. Pero esaki tampoco no ta un realidad ainda.
“Casi tur pais den region tin e posibilidad aki pa nan ciudadanonan cu ta biba den exterior.” E ta lamenta cu te ainda no a haci nada pa permiti Arubianonan biba den exterior por vota.
“Atrobe nos ta bay un eleccion sin cu a haci e cambio”.
A boga p’e ley di Cannabis, decriminalisacion di esaki, cual si ta poni den e programa di gobernacion. Rond mundo, el a bisa, ta sigui e tendencia aki, pero riba e tereno aki tambe Aruba a keda atras riba desaroyo cu tin rond mundo.
“RED kier hiba e pais dilanti y pa cual lo ta disponibel riba e lista di RED Democratico pa sigui cu e lucha p’e pueblo por bay dilanti”.
Rudy Lampe a enfatisa cu RED ta sigui cu e lucha unda Integridad y combatimento di corupcion t’e base di gobernacion, ademas di otro prioridadnan.


text:
Yui di dos aña ta saca potret sunu di su mama anto mande pa tur su contacto nan.
Emily Schmitt di Ohio mama di 4 yui nunca por a biba pensa cu e lo pasa den un berguensa asina grandi. Su yui muhe di 2 aña tawata hungando cu su celular mientras cu e mama tawata bañando pa bai trabou. E yui muhe tawata saca potret di e mama bañando completamente sunu y a mande pa tur su contacto nan sin e mama sa. Emily no tawata tin niun idea di locual su yui muhe di 2 aña a hasi inocentemente te ora cu cu un colega a mande un mensaje gradicie pa e potret sunu cu e la manda pe. E momento ey Emily a realisa cu su yui a manda su potret sunu pa varios cliente, colega y famia. Emily a declara cu e a hera muri di berguensa e momento ey. Despues di un rato e mama a pidi sorry riba facebook na tur hende cu a haña e potret sunu di dje. E mama a post"Since the initial shock is over, and the freakout moments already passed, and the accpetence phase has arrived, I figure I would share what happened to me yesterday". Den e mesun post e mama a pone como joke "Toddler for sale". en total su yui a manda 15 potret sunu pa tur su contacto nan.
5 motibo pakiko un hende homber ta prefera un hende muhe diki.
Click Logo
Click e logo!
1.Un Hende homber ta gusta un muhe cu tin un body cu curva pasobra nan ta considera esey masha atractivo mes. 80% di hende homber ta prefera un hende muhe diki.Hende muhe cu body diki ta mata un hende homber suavemente "thick thighs kill men softly".Un hende muhe diki tin heup mas hancho cu ta un otro punto mas na fabor.
2.E hende muhe diki tin su patras mas grandi i rondo cu ta un plus punt masha grandi ora ta trata gusto di hende homber. No solamante e ta atractivo pa mira pero e hende homber ta prefera un patras di un hende muhe grandi i rondo.
3.E hende muhe diki ta mas fuerte den tur sentido i hende homber gusta un hende muhe fuerte banda di dje. Un hende muhe diki hopi biaha ta baila miho tambe cu un cu ta flaco.
4.E hende muhe diki ta mas sigur riba cama (sexualmente). E ta deseo di cualquier hende homber di tin un hende muhe cu ta sigur di su mes i di su curpa. Mayoria biaha e hende muhe diki ta score halto den area di relacion sexual compara cu un hende muhe flaco.
5.Hende homber gusta hende muhe cu pia diki. No ta un secreto cu un hende muhe diki semper tin bon pia. Un estudio a saca afo cu un hende homber ta bira contento ora e wak un pia di hende muhe vooral si e ta diki i fuerte.
Asina ta si bo ta un hende muhe diki pensa dos biaha prome cu bo baha di peso.
© 2019 by BIG SHOW PRODUCTIONS
Mama a keda den shock despues di wak echo di su baby.
Un dama a keda den shock ora cu e la hasi un echo pa asina por wak e sexo di su baby, locual e la wak a impresione masha hopi mes. Segun e noticia cu a wordo publica pa un media, e muhe Iyanna di 17 aña y cu ta biba na Virginia (Merca), a keda sorprendi despues cu e la realisa su prome echo, eynan e la ripara con su baby a keda wak e camara, cu un smile basta straño y su wowo hopi habri. E mama a publica e potret riba social media, y den joke a scirbi cu nunca e la wak algo asina y cu su baby ta parce e baby di diabel”. E muhe cu tin 24 siman na estado ta bon di salud y su baby tambe ta ok.
Click Logo


text:
-
Contact
- lionel_326@hotmail.com
Testimonials
Riba e página aki bo por laga bo testimonio atras. Mi no kemen testimonio di misa ku si bo a risibí Kristu òf laga, òf ku si bo a eksperensha un milager den bo bida. Mi kemen, kualke opinion ku bo tin di e ‘website’ CuckooPress, artíkulonan ku mi ta publiká, of di e bukinan ‘Kibra Hacha‘, ‘Awa, Habon ku Past’i Djente‘ i ‘Niun Pátaka!‘ Si bo tin teima ku mi tambe bo por laga mi sa.
Testimonionan:
Vooraal doorgaan!! Bontardi mener Lion… djis mi kera bisa mener ku mi a haña e buki Awa, habon ku pasti djente di regalo den e siman aki i ayera ma kabi resa e lastu kuenta… I just love it… asta palabra nobo ma siña (Cobra Clutch) hahahahaha sow hot…awo mi tin ku bai kumpra e kibra hacha i warda pa esun ku tin ku sali mei …echt waar hopi gr8.. sigi ku e bon trabou! Bonochi kon kos ta Si ta abo ta post e kosnn riba cuckopress master bo ta Ami ta un ku no gusta lesa i e forma ku bo ta hinka nn den otro e ta obligabu lesa kompletu Zuiver sigi asina! Bontardi mener Spratt, Djamars un amiga dimi a bin bèk Hulanda. Mi a pidie pa e kumpra e dos buki nan ku mener a skirbi. Manera ela yega Hulanda mi a haña mi dos buki nan. Mi no por a warda, e dia ei mes mi a kuminsa lesa e buki nan. I awor aki mi a kaba lesa nan. Mi a enjoy di nan. Echt top! Mi so kumi so tabata sinta hari. Sigi dal bai ku e bon trabou kubo ta bezig kune. Mi ta ansioso pa lesa e sigiente buki ku bo ta bai saka e aña aki. Dus lo mi keda pending. Pasa un felis atardi verder. Saludos. Pa ami e buki aki ta tremendo! M’a purba na les’e mas slow posibel pami por a echt gosa di kada kuenta. Mita gusta e stail kon bo ta trese e kuenta nan dilanti; kómiko, realístiko i un tiki kayente. M’a gusta e buki masha hopi mes! Thumbs up pabo Lion i spera ku tin un di 3 parti mas! Bontardiii. Mi ta “on” ku esaki tambe. Mi a kumpr’e ayera i mi a bisa ku mi ta kuminsa les’e awe ma yega di 4 hoofdstuk, pero echt mi ta hasiendo mi best manera a ser pidi den e buki pa mi no hasi kos di haragan sigui lesa mas paso mi ta hariendo mi barika yen aki. Un dushi buki i fasil pa lesa. Lo mi laga sa kon a bai. Sr. Spratt felis dia. Mi a lesa un artíkulo di bo riba FB i mi a disidí di kumpra Awa, Habon i Past’i Djente. Lesando e buki mi a realisá, ku bo a surpasá bo meta. Na lugá di a pone un smail riba mi kara, bo a logra ku kada bes mi ta grita hari. Ta e promé buki di bo ku mi a kumpra pero sigur no ta di último. Dios sigui duna bo salú, bida i inspirashon pa sigui hasi loke bo ta hasiendo. Hopi eksito! Mi kier a djis manda e mail aki paso mi ta haña Cuckoo un página asina informativo i hopi humorístiko ku ta dunami gana pa sera konosí ku e persona ku ta skibi tur esei nan. (thinking out loud). Ta un página ku ki ora mi tin un emotion set back, mi subi e site aki, mes mes ora mi ta kuminsá hari y lubidá tuuuuuuuur kos ku por tabata pasando n’e momentu ei. Cuckoo ta gewoon MASTER! Keep on doing the great work. Mi ta in love ku bo artíkulonan…please skirbi un buki…#1 fan Fo’i dia ma kom e página aki tegen, ta di tur tópiko mi a siña kos nobo. Nan tur ta interesante !!! Mi a really like bo way of writing… Bosnan manera di splika.. Ta pone un hende lesa i informá su mes. Riba un nivel i toch ietsjes funny… Keep it up! Djis kier a bisa ku bo manera di skirbi ta hopi great!! Mi ta hari di kon honesto i ‘real’ bo ta!!! Sigui ku e bon trabou.
MASTERRoosApril 25, 2016
Asta palabra nobo ma siñaSulvainelda WolffMarch 25, 2016
Master bo taUnkownMarch 25, 2016
Echt top!Elyandra de JonghMarch 25, 2016
Kómiko, realístiko i un tiki kayenteShandy DaalMarch 25, 2016
Hariendo mi barika yen aki.Inaris MarchenaMarch 25, 2016
Bo a surpasá bo metaIlse M. LeitoMarch 25, 2016
Cuckoo ta gewoon MASTER!Richenna de PalmMarch 25, 2016
#1 fanYdellienne HeerenveenMarch 25, 2016
InteresanteDjCemy PaboMarch 25, 2016
Riba un nivel i toch ietsjes funnyJanella PieterzMarch 25, 2016
Hopi greatJadira WinterMarch 25, 2016
Vooraal doorgaan!!
Bontardi mener Lion… djis mi kera bisa mener ku mi a haña e buki Awa, habon ku pasti djente di regalo den e siman aki i ayera ma kabi resa e lastu kuenta… I just love it… asta palabra nobo ma siña (Cobra Clutch) hahahahaha sow hot…awo mi tin ku bai kumpra e kibra hacha i warda pa esun ku tin ku sali mei …echt waar hopi gr8.. sigi ku e bon trabou!
Bonochi kon kos ta Si ta abo ta post e kosnn riba cuckopress master bo ta Ami ta un ku no gusta lesa i e forma ku bo ta hinka nn den otro e ta obligabu lesa kompletu Zuiver sigi asina!
Bontardi mener Spratt, Djamars un amiga dimi a bin bèk Hulanda. Mi a pidie pa e kumpra e dos buki nan ku mener a skirbi. Manera ela yega Hulanda mi a haña mi dos buki nan. Mi no por a warda, e dia ei mes mi a kuminsa lesa e buki nan. I awor aki mi a kaba lesa nan. Mi a enjoy di nan. Echt top! Mi so kumi so tabata sinta hari. Sigi dal bai ku e bon trabou kubo ta bezig kune. Mi ta ansioso pa lesa e sigiente buki ku bo ta bai saka e aña aki. Dus lo mi keda pending. Pasa un felis atardi verder. Saludos.
Pa ami e buki aki ta tremendo! M’a purba na les’e mas slow posibel pami por a echt gosa di kada kuenta. Mita gusta e stail kon bo ta trese e kuenta nan dilanti; kómiko, realístiko i un tiki kayente. M’a gusta e buki masha hopi mes! Thumbs up pabo Lion i spera ku tin un di 3 parti mas!
Bontardiii. Mi ta “on” ku esaki tambe. Mi a kumpr’e ayera i mi a bisa ku mi ta kuminsa les’e awe ma yega di 4 hoofdstuk, pero echt mi ta hasiendo mi best manera a ser pidi den e buki pa mi no hasi kos di haragan sigui lesa mas paso mi ta hariendo mi barika yen aki. Un dushi buki i fasil pa lesa. Lo mi laga sa kon a bai.
Sr. Spratt felis dia. Mi a lesa un artíkulo di bo riba FB i mi a disidí di kumpra Awa, Habon i Past’i Djente. Lesando e buki mi a realisá, ku bo a surpasá bo meta. Na lugá di a pone un smail riba mi kara, bo a logra ku kada bes mi ta grita hari. Ta e promé buki di bo ku mi a kumpra pero sigur no ta di último. Dios sigui duna bo salú, bida i inspirashon pa sigui hasi loke bo ta hasiendo. Hopi eksito!
Mi kier a djis manda e mail aki paso mi ta haña Cuckoo un página asina informativo i hopi humorístiko ku ta dunami gana pa sera konosí ku e persona ku ta skibi tur esei nan. (thinking out loud). Ta un página ku ki ora mi tin un emotion set back, mi subi e site aki, mes mes ora mi ta kuminsá hari y lubidá tuuuuuuuur kos ku por tabata pasando n’e momentu ei. Cuckoo ta gewoon MASTER! Keep on doing the great work.
Mi ta in love ku bo artíkulonan…please skirbi un buki…#1 fan
Fo’i dia ma kom e página aki tegen, ta di tur tópiko mi a siña kos nobo. Nan tur ta interesante !!!
Mi a really like bo way of writing… Bosnan manera di splika.. Ta pone un hende lesa i informá su mes. Riba un nivel i toch ietsjes funny… Keep it up!
Djis kier a bisa ku bo manera di skirbi ta hopi great!! Mi ta hari di kon honesto i ‘real’ bo ta!!! Sigui ku e bon trabou.
So what's your opinion?
Required field
Required field


text: Dialuna anochi a drenta informe di un accidente cu hende herida na Wayaca, mesora a dirigi tabto polis como ambulans na e sitio. Na yegada di e patruya a bin compronde cu aki ta trata di un accidente unda cu un Nissan March biniendo for di Plantersrust no a no brake yegando e cruzada banda si Arubus y a bay dal riba e Suzuki Siaz cu tabata bini cu preferencia for di Primavera y e impacto a bira e Suzuki 160 grado. Debi na e impacto e dama chauffeur di e Suzuki Ciaz a ricibi e impacto net patras den banda di e chauffeur y tabata keha di dolor na su braza. Na yegada di e ambulans nan a atende e victima y a transporte pa hospital.


text:
ORANJESTAD – Un otro bunita poyecto di Minister Dangui Oduber cu ta den su fase final ta esun di boardwalk Malmok. Un proyecto di TPEF cu a wordo planea pa termina den 2 fase, e prome fase a inicia na februari di aña 2019 y awor e segundofase ta casi cla pa wordo entrega. E proyecto aki sigur tabata uno necesario pa trece un “upgrading” den e area di “high rise”.
Boardwalk Malmok ta un proyecto cu prome cu eleccion di 2017 Minister Oduber a priminti comunidad di lo bay construiesaki. Pa asina esnan cu ta haci ehercicio tin un area bunita y sigur pa nan train y alaves e ta cuadra cu vision di gobierno pa stimula comunidad pa haci movecion . Awe por bisa cu e mandatario ta cumpli cu e promesa aki.
E boardwalk Malmok ta di e crusada pa bay Arashi te cu e area di Fisherman hut. E prome fase di e proyecto a consisti di 240 meter di “hard hout” y a haci uzo di klinkers tambe. A pone palonan cu reflectors cu ta separa trafico di peatonnan pa trece e seguridad necesario y a crea areanan di parkeo.
Durante e ultimo fase aki a construi den e area di peaton, un vloer di concreet sigui pa un vloer di klinker cu kolomnan, a pone mas iluminacion y a construi un boardwalk na haltura di e Fisherman hut. Tambe na e draaikom na haltura di Fisherman hut a construi un plateau di trafico cu lo conecta cu e caminda di Malmok. Esaki ta un proyecto cu a wordo presenta den campaña di aña 2013 y awe ta cristalisa esaki. Semper un politico mester bisa loke e ta bai haci y haci loke e ta bisa.
Un otro promesa haci y cumpli!


text:
Partido desisivo awe nochi na Sabana ballpark entre Pichingolo i Sta.rosa Angels den liga CSB/MCB 2019
Partido desisivo awe nochi na Sabana ballpark entre Pichingolo i Sta.rosa Angels den liga CSB/MCB 2019
Awe nochi lo tin kontinuashon di playoff softbol Liga CSB/MCB 2019 na Sabana ballpark. Lo tin solamete 1 partido ku lo start eksaktamente 20:00 ku lo bai entre Pichingolo Kia/Nissan vs Sta.rosa Angels Vanddis. E partido lo determina ken lo ta e prome finalist ku lo bai hunga e gran final. Federashon di softbol ta invita tur fanatiko bin mira e 2 pichernan estelar di selekshon nashonal bataya kontra di otro. Entrada pa e partido aki ta 5 florin pa hende grandi I 3 florin pa mucha te ku 12 anja i 60 +


text:
Pa basta tempo a papia cu e Panic Button di parti di MEP. Pero nada no a ser haci. E proyecto aki lo a traha hopi bon na hopi pais y no ta costa Gobierno nada pa haci algo pa esaki segun Guillfred Besaril.
Ora cu Besaril a mire na Buenos Aires, caminda cu e ta wordo duna pa situacionnan, manera cerca hende muhenan cu ta den relacionnan abusivo y cu bo ta busca un manera di yuda y protehe nan. Te con leu nos ley ta bay.
Den Parlamento a aproba pa bin supervision di camara. A discuti di privacidad y a sali afo cu esaki ta bon pa Aruba, pero no a mira nada sosode, ni un camara a wordo poni ainda. Awo ta con a para cu esey. Na varios ocasion a menciona den liña grandi, pa reenforsa surveillance, hunto K9 Unit, pa tin mas patruya riba caya. Na varios ocasion a bisa cu tin diferente departamento cu ta colabora cu Cuerpo Policial. Husticia ta mucho mas cu solamente Cuerpo Policial. Mester ricibi atencion di inmediato. Por ehempel Reclassering. No ta mucho tempo pasa nan tabata tin un proyecto caminda cu nan ta reintegra hobennan cu a bay den mal caminda, reintegra nan den nos sociedad. Diripente por mira cu pa falta di fondo e proyecto ta bay awa. Asina no por deal cu partnernan social, parnetnan den e cadena hudicial.
Semper a purba di yuda y semper el a wordo ridiculisa durante e diferente reunionnan di presupuesto. Ta un realidad hilarico cu e mesun minister cu algun aña pasa ta bisa cu no mester ayudo di MEP, pa realoca 9 pa 10 miyon florin, awe, 4 aña despues ta bon dilanti cu ta net e 9 pa 10 miyon florin e tin mester pa e haci e trabao cu e tin mester. Esey ta nifica cu 4 aña pasa ta politica e tabata hunga y no tabata bezig cu e realidad cu ta biba eybao.
Mescos cu a recomend’e diferente cos na varios ocasion, caminda cu a bise entre otro cu tin cu bin cu un bureau di calidad, un idea simpatico cu a bay file 13. E no a haci nada na dje. Dicon bureau di calidad ta asina importante, den tur e masterplan di MEP, pasobra nan ta bay ta esnan cu ta bay sali bay den nomber di Parlamento cu tin cu goberna, cu tin cu un presupuesto y bisa loke tin cu biba y come eyfo, vooral riba tereno di husticia. Bo wowo y horeanan no por tey tur caminda, pero tin bo hendenan cu por traha pabo y keda convivi cu pueblo. Ta diferente punto cu MEP a bin ta anuncia, y lamentablemente despues di 7 aña bo ta mira cu bo tin un minister eynan cu mester a warda te na e momento cu e baca a hoga pa e mira wak kico e ta bay haci, segun Besaril.
Guillfred Besaril di MEP: Nada no a wordo haci pa loke ta e Panic Button
Pa basta tempo a papia cu e Panic Button di parti di MEP. Pero nada no a ser haci. E proyecto aki lo a traha hopi bon na hopi pais y no ta costa Gobierno nada pa haci algo pa esaki segun Guillfred Besaril.


text:
April 15, 2021
AUA Airport is ready to add the next chapter to its history:
Gateway 2030 phase 1A can now officially commence
ORANJESTAD – Aruba Airport Authority N.V. (AAA), is about to start its major redevelopment project “Gateway 2030” designed to address some of Queen Beatrix International Airport’s (AUA Airport) capacity constraints, customer experience, and sustainability. It was COVID that forced AUA Airport to start rethinking the execution mode of this ambitious project in the beginning of 2020.
AAA’s management under the supervision of the Supervisory Board decided to continue with the execution of and investment in the Gateway 2030 project, regardless the COVID crisis. The improvement of the vital airport infrastructure will be a long-term asset. The COVID crisis, being a hard hit for Aruba, will be a temporary phenomenon. However, it has been decided that in the execution a phased approach will be followed. A phased approach will help to better control and manage the execution and will give the opportunity to embed new insights in next phases during this multiyear project. Today, AAA publicly announces that the execution of the first phase will start, the so-called Gateway 2030 Phase 1A.
The Gateway Phase 1A will consist of:
To support the Aruban economy in the best possible way it has been decided to execute this phase 100% locally. This means that a project venture of five Aruban contractors will jointly execute this first phase of Gateway 2030. A project venture of Albo Aruba NV, Bohama Aruba NV, Arubaanse Wegenbouw Maatschappij (AWM), Croon Caribe and CHS Technical Contracting and Trading Company N.V. has been selected to do the job and will work under the name ABC Project Venture.
“Gateway 2030 Phase 1A will make use of the latest technology and innovation to ultimately benefit our passengers, making their journey much faster, seamless and hassle-free. The use of biometric and self-service equipment in the check-in hall, paired with a ‘best in class’ baggage handling system will provide significant efficiency gains to the airport operations, all while adhering to the highest levels of safety, security and sustainability.” said Mr. Shensly Tromp, AAA Director of Development & Technology
The objectives of Phase 1A include:
“During times of crisis it is essential that the government and companies continue to invest in the local economy. With the start of the Gateway 2030 project phase 1A, an investment of 140 million USD will be made, and it will generate more than 200 jobs which is much needed during these hard times. Despite the many challenges this project will continue, and Aruba will have one of the best airports in the region,” said Aruba’s Minister of Tourism Dangui Oduber.
“As well-established companies on Aruba we are very proud and grateful to be part of this project. Teamwork between AAA, our partners and many other involved stakeholders made it possible for us to be where we are today.
With the combined resources, local expertise and know-how of the ABC Project Venture partners, we can take on this challenging project. Not only will this project contribute to the continuity of our businesses, but will simultaneously create opportunities for many other subcontractors and suppliers and stimulate Aruba’s economy. With the realization of this project we will achieve another milestone on Aruba” said Gerco Rijkers representative of the ABC Project Venture.
Timeline for the Gateway 2030 Phase 1A will be a groundbreaking in June of 2021. The first milestone will be reached in February 2023 where the Baggage Handling Building will be completed. The second milestone will follow in August of that same year (2023) when the completion of the check-in hall and the civil works will be completed. The complete Phase 1A project is set to be handed over by the ABC project Venture to AUA Airport in July of 2024.
“In the end it all boils down to two of AAA’s strategic ambitions, namely contributing to the Aruban community and being the leading innovative airport in the Caribbean. Gateway 2030 Phase 1A with its economic spin off, a LEED Gold ambition and its state-of-the-art baggage handling system is a perfect example of how we give substance to these ambitions. The planning and designing phase is complete, it’s time to execute our ambitions. We are excited to make history together!” said AAA CEO Joost Meijs.
Papiamento
Aeropuerto di Aruba ta cla pa agrega e siguiente capitulo na su historia:
Fase 1A di Gateway 2030 por cuminsa oficialmente?
ORANJESTAD – Aruba Airport Authority N.V. (AAA), ta cla pa bai cuminsa cu su proyecto grandi di reconstruccion “Gateway 2030” diseña pa yuda cu e limitacionnan den capacidad, e experiencia di pasahero y e sostenibilidad cu Aeropuerto Internacional Reina Beatrix (Aeropuerto di Aruba) tin actualmente. COVID a forsa Aeropuerto di Aruba pa pensa di nobo riba e forma di ehecucion di e proyecto ambicioso aki na comienso di aña 2020.
Maneho di AAA bou di supervision di e Hunta di Supervision a dicidi di continua cu e ehecucion y inversion den Gateway 2030, aunke cu nos ta pasando den e crisis di COVID. E mehoracion di e infrastructura di aeropuerto lo duna su resultado pa un largo plaso. E crisis di COVID, aunke e ta un golpi fuerte pa Aruba, lo ta un fenomeno temporario. Mirando esaki, a dicidi cu e ehecucion di e proyecto lo bai den fase. Door di traha den fase lo yuda controla y maneha e ehecucion mihor y lo duna e oportunidad pa inlcui ideanan nobo den e siguiente fasenan di e proyecto cu lo dura varios aña. Awe, AAA ta anuncia publicamente cu e ehecucion di e prome fase lo cuminsa, e asina yama Fase 1A di Gateway 2030.
E Fase 1A di Gateway lo consisti di:
Pa duna apoyo na e economia di Aruba di e mihor forma a keda dicidi cu lo ehecuta e fase aki 100% localmente. Esaki ta nifica cu un “project venture” di 5 contratista Arubiano conhuntamente lo ehecuta e prome fase di Gateway 2030. E project venture consistiendo di Albo Aruba NV, Bohama Aruba NV, Arubaanse Wegenbouw Maatschappij (AWM), Croon Caribe y CHS Technical Contracting and Trading Company N.V. a keda selecta pa haci e trabou y lo traha hunto bou di e nomber “ABC Project Venture”.
“Gateway 2030 Fase 1A lo haci uso di e ultimo den tecnologia y inovacion pa na final beneficia nos pasaheronan, haciendo nan experiencia mas liher y sin causa stress. E uso di ekipo biometrico y “self-service” den e check-in hall, acompaña cu e mihor sistema di “baggage handling” lo brinda un eficiencia significante na e operacion di aeropuerto, mientras cu ta mantene su mes na e nivelnan mas halto di safety, seguridad y sostenibilidad,” asina Sr. Shensly Tromp, AAA su Director of Development & Technology a comenta.
E obhetivonan di Fase 1A ta inclui:
“Durante tempo di crisis e ta esencial pa Gobierno y companianan sigui inverti den e economia local. Cu e comienso di e Fase 1A di e proyecto Gateway 2030, un inversion di 140 miyon dollar lo wordo haci, y lo genera mas di 200 empleo cu ta hopi necesario durante e temponan dificil cu nos ta pasando aden. Obstante e diferente retonan, e proyecto aki lo continua y Aruba lo tin un di e mihor aeropuertonan den e region,” segun Aruba su Minister di Turismo Dangui Oduber.
“Como companianan bon estableci na Aruba, nos ta hopi orguyoso y agradecido pa ta parti di e proyecto aki. Teamwork entre AAA, nos partnernan y otro stakeholdernan envolvi a haci posibel pa nos ta unda nos ta para awe. Cu e recursonan combina, experticio local y conocemento di e partnernan di e ABC Project Venture, nos lo por ehecuta e proyecto aki. E proyecto aki no solamente lo contribui na e continuacion di nos negoshinan, pero na mes momento lo crea oportunidad pa varios otro “subcontractors” y “suppliers” y tambe lo stimula Aruba su economia. Cu e realisacion di e proyecto aki nos lo alcansa un otro milestone na Aruba” segun Gerco Rijkers representante di ABC Project Venture.
Segun e planning di Fase 1A di Gateway 2030, lo tin e groundbreaking na Juni di 2021. E prome milestone lo wordo alcansa na Februari 2023 ora e edificio di e Baggage Handling lo keda completa. E di dos milestone lo wordo alcansa na Augustus di e mesun aña (2023) ora e check-in hall keda cla y e trabounan civil tambe keda finalisa. Fase 1A completo lo wordo entrega door di ABC Project Venture na Aeropuerto di Aruba na Juli 2024.
“Na final di dia e meta ta sali for di 2 di AAA su ambicionnan strategico pa contribui na e comunidad di Aruba y pa ta e Aeropuerto mas inovativo den Caribe. Fase 1A di Gateway 2030 cu su “spin off” economico, e ambicion pa logra e certificacion LEED Gold y e sistema di baggage handling “state-of-the-art” ta un ehempel perfecto di con nos ta duna substancia na e ambicionnan aki. E fase di planificacion y diseño ta finalisa, awo ta momento pa ehecuta nos ambicionnan. Nos ta ansioso pa marca historia hunto!” segun CEO di AAA Joost Meijs.


text:
Akinan nos mihor tipnan pa spaar awa ora di laba paña:
-
Purba uza productonan di limpieza y detergentenan natural na unda por, esakinan no ta contene fosfato y tin menos impacto ariba nos medio ambiente. Tin un variedad amplio di marca y producto natural ariba mercado.
-
Corda cambia e filter di wasmashin regularmente.
-
Mayoria wasmashin ta duna opcion pa scohe tamaño di load. Purba scohe e opcion “water saving” y “energy saving” cu cada load, of warda te ora cu tin un load yen pa cuminsa laba.
-
Ora di cumpra un wasmashin nobo, compara modelonan basa ariba eficiencia di awa y energia.
-
Ora di cumpra un wasmashin nobo, considera e opcion di un mashin “front-loading”. E tecnologia front-load ta uza awa mas eficientemente y ta tene bo pañanan mesun limpi.
-
Purba cambia e tubo di salida di bo awa di laba paña pa bay den cura enves di den pos. Di e forma aki bo por muha mata uzando e awa cu a laba paña cu ne y spaar awa.